qundao/data-zh-poetry huggingface dataset:
杨花吟
作者：胡天游
朝代：元

吴江春水拍天涯，江上风吹杨柳花。花飞满空无处所，随风直渡吴江水。渡水随风太有情，萦花惹草恣轻盈。狂如舞蝶穿花径，细逐流莺度绮城。绮城楼阁连天际，杨花飞入千门去。飞去飞来稍觉多，纷纷如雪奈君何。珠帘绣箔深深见，舞榭妆楼处处过。楼中美人春睡起，愁见杨花思荡子。荡子飘零去不归，杨花岁岁点春衣。梦魂不识天涯路，愿作杨花片片飞。
横桥阻水
作者：胡天游
朝代：元

浮江积雨水连天，杨柳依依一钓船。白发篙师多意气，向人先索渡江钱。
渊明采菊图
作者：胡天游
朝代：元

葛巾翩翩玩秋风，元熙有此归来翁。南山荒径亦何有，黄花迎笑篱之东。平生闻道不愠穷，冷澹亦与黄花同。风霜岁宴吾与汝，肯逐桃李争春红。寒香盈把欲谁赠，绕篱三嗅心冲冲。停云远在天一方，八表惨淡将焉从。渡江仍孙马化狗，伐荻小儿蛇作龙。忧来惆怅清樽空，解事白衣乃相逢。一觞进我忘忧物，浩歌目送南飞鸿。
灯花分韵
作者：胡天游
朝代：元

寸烬能偷造化权，花开花落自黄昏。岂凭根本栽培力，暂借膏油养育恩。隔幔乍疑笼日幄，展屏聊当避风幡。彫零满案无人问，付与青娥淬鬓痕。
牡丹花
作者：胡天游
朝代：元

相逢尽道看花归，惭愧寻芳独后时。北海已倾新酿酒，东风犹锁半开枝。扫空红紫真无敌，看到云仍未可知。但愿倚阑人不老，为公长赋谪仙诗。
田家吟
作者：胡天游
朝代：元

村南村北鸣鹂黄，舍东舍西开野棠。坡晴渐放桑眼绿，水暖忽报秧芽长。老翁躬耕催早起，女绩男舂妇炊黍。犊儿狂走未胜犁，蚕蚁半生犹恋纸。一春莫笑田家苦，苦乐原来两相补。君不见踏歌槌鼓肉如山，昨日原头祭田祖。
男从军
作者：胡天游
朝代：元

十五束发去从军，背剑腰刀别弟昆。男儿不洒临岐泪，觱篥数声吹出门。雨沐风餐夜枕戈，东征未了北防河。当时只道从军乐，谁道从军苦更多。自古男儿要自强，腰间金印有时黄。时来不用龙泉剑，手搏楼兰献庙堂。
男从军·其一
作者：胡天游
朝代：元

十五束发去从军，背剑腰刀别弟昆。男儿不洒临岐泪，觱篥数声吹出门。
男从军·其三
作者：胡天游
朝代：元

自古男儿要自强，腰间金印有时黄。时来不用龙泉剑，手搏楼兰献庙堂。
男从军·其二
作者：胡天游
朝代：元

雨沐风餐夜枕戈，东征未了北防河。当时只道从军乐，谁道从军苦更多。
白绵岩
作者：胡天游
朝代：元

峭壁削寒铁，古藤哨饥鼯。风云含厚颜，幽子方踟蹰。维昔大盗起，横行掠荆湖。眷兹崔嵬颠，驻彼枭雄徒。豺狼据要地，麟凤无全躯。腥血被林峦，遗金委榛芜。燐光杂宝气，永夜犹扶疏。圣代开承平，崇冈失崎岖。秋风散樵牧，蔼蔼桑麻墟。静思天壤间，陈迹分贤愚。江山一片石，过者尽涟如。奈何千仞青，名与鼠辈俱。凭高发幽愤，胸次森戈殳。无由出云雨，一洗前朝污。
看画马
作者：胡天游
朝代：元

九重天上看飞龙，大地骅骝一扫空。白发塞翁多意气，眼明空见画图中。
石牛寨
作者：胡天游
朝代：元

痴牛偃蹇不服厢，天风吹落千仞冈。明河在望归不得，化作山头一拳石。皮毛剥落封苔钱，千古万古眠云烟。呜呼！安得秦鞭起觳？，短衣归种汶阳田。
石牛寨
作者：胡天游
朝代：元
体裁：古风

痴牛偃蹇不服厢，天风吹落千仞冈。明河在望归不得，化作山头一拳石。皮毛剥落封苔钱，千古万古眠云烟。呜呼！安得秦鞭起觳�，短衣归种汶阳田。
秋燕吟别汤元帅馆
作者：胡天游
朝代：元

秋燕别华堂，堂深秋气凉。雕梁三四绕，欲别更彷徨。喃喃细语依檐额，自说生来半为客。绣户朱门惯往来，青郊紫陌多相识。十年人事顿堪悲，王谢楼台非昔时。骨肉凋零毛羽敝，一生羞傍小家飞。鸱鸮满眼难为伍，好风吹落潭潭府。陋质深蒙顾盻恩，为君强作差池舞。南塘犹有旧衔泥，此日辞君君莫疑。愿君努力加餐饭，明年花时复相见。
给四江韵赋海棠
作者：胡天游
朝代：元
体裁：古风

街西街东鼓逄逄，书生闭门续兰釭。有美一人娇不语，夜称唐妃领群娏。敲门索我南圃百尺之飞幢，恍然失之神为愯，绕庭如闻足音跫。有花嫣然来锦江，炯如真珠滴春缸。又如锦旆摇长杠，朱唇半启调新腔。酡颜睡足琉璃窗，天然富贵真无双。一笑未了千花降，粗桃俗李徒纷厖。正须林下拜老庞，惜哉胡不居空谾。倾城倚市众所■，世人共辩珉与玒。平章比拟言何哤，陋儒抱恨騃且憃。乃以鼻孔求他邦，我来咨嗟久降�。对花压酒如流淙，玉壶锦瑟声锵锵。兴酣弄笔鼎可扛，赏音一洗陵翁�。诗成绝倒付同调，为我金石相舂撞。
给四江韵赋海棠
作者：胡天游
朝代：元

街西街东鼓逄逄，书生闭门续兰釭。有美一人娇不语，夜称唐妃领群娏。敲门索我南圃百尺之飞幢，恍然失之神为愯，绕庭如闻足音跫。有花嫣然来锦江，炯如真珠滴春缸。又如锦旆摇长杠，朱唇半启调新腔。酡颜睡足琉璃窗，天然富贵真无双。一笑未了千花降，粗桃俗李徒纷厖。正须林下拜老庞，惜哉胡不居空谾。倾城倚市众所𲲪，世人共辩珉与玒。平章比拟言何哤，陋儒抱恨騃且憃。乃以鼻孔求他邦，我来咨嗟久降？。对花压酒如流淙，玉壶锦瑟声锵锵。兴酣弄笔鼎可扛，赏音一洗陵翁？。诗成绝倒付同调，为我金石相舂撞。
续丽人行
作者：胡天游
朝代：元

春江水绿春草长，暖风晴麦摇翠光。江头女儿踏春阳，宫鞋蹀？双鸳鸯。浓蛾扫翠誇时妆，青梅如豆悬钗梁。含羞避客依垂杨，绿条花貌相掩映。罗裙飒飒风逞香，我欲临流揽其裳。赠君江南充耳之明珰，愿君回贮流波双饯君。东风南浦之离章，微辞谑浪空彷徨。彤霞无影散巫峡，飘然竟学孤鸾翔。亦知佳人礼自防，岂比濮上桑间行。行云一去杳莫睹，痴心空断相思肠。
续丽人行
作者：胡天游
朝代：元
体裁：古风

春江水绿春草长，暖风晴麦摇翠光。江头女儿踏春阳，宫鞋蹀�双鸳鸯。浓蛾扫翠誇时妆，青梅如豆悬钗梁。含羞避客依垂杨，绿条花貌相掩映。罗裙飒飒风逞香，我欲临流揽其裳。赠君江南充耳之明珰，愿君回贮流波双饯君。东风南浦之离章，微辞谑浪空彷徨。彤霞无影散巫峡，飘然竟学孤鸾翔。亦知佳人礼自防，岂比濮上桑间行。行云一去杳莫睹，痴心空断相思肠。
罗节仲生旦招饮田家
作者：胡天游
朝代：元

豫章诸仲如晨星，节也落落人中英。风尘澒洞每一见，令我耳目开聪明。凉风吹暑天气晶，桑蓬悬门君始生。黄公垆头开瓮卣，压酒劝我频频倾。浮浮瓦缶清复浊，田翁侑坐酌康爵。酒酣起舞为君寿，葛天之民无此乐。浮云世故未可期，有酒不饮将何时。人生少壮不行乐，看我青鬓今成丝。三山瑶草徒闻语，碧海蟠桃在何许。相期惟愿待清时，努力兴门绳祖武。
观莲
作者：胡天游
朝代：元

清池瑩人心，俯见荷叶背。南塘非不佳，无此青钱盖。沈沈古镜净，濯濯明妆对。凉风似留人，幽赏心独会。天公亦解事，一雨不破块。小呼巫阳云，浣此倾国态。高盘捧跳珠，错落无小大。恍疑逢二妃，迎笑争解佩。低昂巧簸弄，明月聚还碎。冯夷不相容，转盼何所在。人生总虚幻，伫立增叹慨。聊将一饷间，了我看花债。濂翁不我待，谁复同此爱。长啸归去来，馀芳满襟带。
观莲
作者：胡天游
朝代：元
体裁：古风

清池莹人心，俯见荷叶背。南塘非不佳，无此青钱盖。沈沈古镜净，濯濯明妆对。凉风似留人，幽赏心独会。天公亦解事，一雨不破块。小呼巫阳云，浣此倾国态。高盘捧跳珠，错落无小大。恍疑逢二妃，迎笑争解佩。低昂巧簸弄，明月聚还碎。冯夷不相容，转盼何所在。人生总虚幻，伫立增叹慨。聊将一饷间，了我看花债。濂翁不我待，谁复同此爱。长啸归去来，馀芳满襟带。
观除目
作者：胡天游
朝代：元

君王轻爵重艰虞，欲把铜山铸虎符。天上故人修诏草，山中幽子看除书。轩裳衮衮争先进，肉食纷纷愧远图。戡乱扶颠今日事，不知廉蔺果何如。
讥讽黄兰谷
作者：胡天游
朝代：元

雨花风絮两飘飖，兴味都非旧寂寥。白足懒穿云外履，翠眉低按月中箫。重拈晓镜添新发，旋试春衫减旧腰。金锁玉函千载恨，争如云雨自朝朝。
诣石牛寨谒汤元帅
作者：胡天游
朝代：元

函谷门开隼脱鞲，独携霜骨傲穷秋。故无六祖三间屋，羞上元龙百尺楼。老褚独怜胜翠被，布衣犹待解貂裘。明朝拟访林边竹，还许吟驴借我否。
赠余公图画楼
作者：胡天游
朝代：元

一幅生绡天尽头，水光山色上帘钩。似将崔白千年轴，挂在元龙百尺楼。霜叶扫鸦描落照，湿云和雁捲清秋。纷纷纸上争妍丑，还识无为妙处求。高人有眼看山川，不费从来买画钱。万古丹青垂宇宙，百川楼观倚风烟。人行槲叶林边路，鸟没芦花影里天。我欲与公添一笔，寒滩蓑笠钓鱼船。
赠余公图画楼·其一
作者：胡天游
朝代：元

一幅生绡天尽头，水光山色上帘钩。似将崔白千年轴，挂在元龙百尺楼。霜叶扫鸦描落照，湿云和雁捲清秋。纷纷纸上争妍丑，还识无为妙处求。
赠余公图画楼·其二
作者：胡天游
朝代：元

高人有眼看山川，不费从来买画钱。万古丹青垂宇宙，百川楼观倚风烟。人行槲叶林边路，鸟没芦花影里天。我欲与公添一笔，寒滩蓑笠钓鱼船。
赠医士刘碧源
作者：胡天游
朝代：元

老去刘郎鬓未华，枕中鸿宝鼎中砂。仙源十里蒸霞色，半是桃花半杏花。
赠吴丈任真
作者：胡天游
朝代：元

王述掇皮皆是真，知者惟谢公一人。当时审其意不显，肯独表表超出群。吴君大书任真扁其右，观者骇愕来云云。方今举世皆诈伪，一真岂独能久存。越雪蜀日众所吠，皎皎千丈不如尺。水浑纪信以诈全，万乘宗悫以伪能。回军轻言对朋友，九疑对面生层云。是真无用于国，亦无用于人。公如好真不自休，只合逍遥之墟作采真之游，否则吾不见汝封侯。
赠宗人胡以兴号海观
作者：胡天游
朝代：元

何年鼓棹泛鸿濛，尽捲蓬瀛入望中。老蜃喷空开翠巘，巨鳌吹浪湿珠宫。天浮析木星河外，地尽扶桑日本东。说与井蛙应不信，更携银汉附鹏风。
赠方道士回沔阳
作者：胡天游
朝代：元

天上神仙白玉畿，山中道士紫烟衣。风尘澒洞双凫去，城郭荒凉一鹤归。碧海青桑谈世故，丹田火枣悟玄机。明朝又向江头别，回首空山叶正飞。
赠星士龙困
作者：胡天游
朝代：元

涵空一碧湛虚明，中有蜿蜒睡未醒。好待夜深风浪息，看渠吞吐一天星。
赠缝者魏夫
作者：胡天游
朝代：元

元康相业夫何如，郑公故笏今有无。风流云散子孙在，能事尚与他人殊。高轩长戟非所顾，并州快剪真吾徒。庐儿左右亦安有，指挥自有金针奴。明窗无尘大几净，组练拂拭澄江铺。弥缝细意妙熨帖，心如两翁当国初。青天五色了无迹，巧手失笑娲皇疏。短长窄狭俱中度，趁时剪制丽且都。要令土木咸文饰，岂但击壤歌唐虞。噫嗟古道去日远，沐猴被虎何纷如。世人重外不重内，抚掌短褐矜华裾。萧然桑枢一老夫，纻布半作桑叶枯。绮罗千金不足数，荷芰落莫秋风孤。云山之阳云满谷，温其如绵软如縠。攐而怀之可盈掬，请君为我裁春服，舞雩行歌洞庭曲。
赠道州赍诏太守
作者：胡天游
朝代：元

大明宫前金作鸡，口衔丹书封紫泥。使星煌煌出天北，天路幽险来逶迟。轺车远驻浯溪浒，水畏蛟鼍陆豺虎。杨君忠义不辞劳，匹马南来布天语。上苍久不闻雷霆，老夫倚杖双泪零。圣恩恻怛有如此，嗟尔草木宁无情。石牛山头槌画鼓，短衣独速鹦鹆舞。大瓢酌酒劳杨君，气如长虹贯玄武。杨君杀贼勇有馀，十年谈笑持旌麾。腹中落落果何物，兵甲之外皆诗书。雄鸡一鸣天欲曙，上马匆匆不回顾。他时薇省问苍生，为说来苏莫迟暮。
赠黄梅谷
作者：胡天游
朝代：元

高人卒岁守穷谷，自笑谷中无一物。何年招得玉妃魂，夜半挥锄种明月。蓬莱么凤不敢窥，白云锁断横斜枝。水边篱落岂无地，空谷自是佳人居。幅巾杖藜憩寂寞，玉颜对坐两不恶。长吟蹙额亦何伤，谷有甘泉梅有萼。琼玑漱玉充诗肠，岁寒与尔同风霜。阳和一返冱阴室，长铗已在煌煌堂。山深谷绝谁为主，樵斧伐柯乌啄子。北风吹面君始归，正恐梅妃有嗔语。君家仙人石作羊，山头石牛卧如床。何如叱起耕云雨，锄去孤根种禾黍。
述志赋
作者：胡天游
朝代：元
体裁：古风

繄余生之碌碌兮，承祖考之馀辉。方髫年而志学兮，思踵武于前徽。丁文运之再昌兮，期一举而遂志。何中道之多艰兮，终抱志而莫展。霜毛飒以垂领兮，惧五十而无闻。挟陈编以私淑兮，庶弗坠于斯文。嗟蚩蚩之世俗兮，纷贱目而贵耳。顾区区之鲁人兮，尚弗知乎尼父。青黄眩而莫分兮，美恶混而相同。计微功于呻诵兮，希速化于颛蒙。朝卑辞以致币兮，夕怠色而忘礼。群飞点而玉涴兮，众口烁而金毁。毛嫱靓立而自扬兮，曾不伸乎蹇修。投双璧以行媒兮，反效颦之是求。谓骅骝为下乘兮，以款段为疾走。揖歌采于道周兮，登珷玞于犀椟。般纷纷其得志兮，长裾曳地济济而相望。俛争食于鸡鹜兮，仰阔视而扬扬。余方索居孑立而无与俦兮，聊逍遥乎林下。睇浮云以舒啸兮，倚翠竹而为伍。崇丘纷其枳棘兮，时览德而踟躇。哂饥鸱之疾盻兮，攫腐鼠而吓馀。龙门崒嵂以干云兮，亦何往而不我。偕彼瞡瞡之蛙淖兮，夫岂入于我怀。何容媚世以穷其道兮，诚有识之所嗤。使子为倚市之娼兮，孰与夫空谷而幽居。抚青萍以自珍兮，曰有待夫知己。倘千金而非吾徒兮，宁挂壁而无齿。惟圣贤之不遇兮，亦皇皇而西东。矧吾人之数奇兮，敢背道而愠穷。韪达观之无不可兮，付出处于流坎。苟素志之靡违兮，又何伤乎蹙頞。正余冠之崔嵬兮，理余瑟之铿锵。良时钜不可以再得兮，姑从容而徜徉。
述志赋
作者：胡天游
朝代：元

繄余生之碌碌兮，承祖考之馀辉。方髫年而志学兮，思踵武于前徽。丁文运之再昌兮，期一举而遂志。何中道之多艰兮，终抱志而莫展。霜毛飒以垂领兮，惧五十而无闻。挟陈编以私淑兮，庶弗坠于斯文。嗟蚩蚩之世俗兮，纷贱目而贵耳。顾区区之鲁人兮，尚弗知乎尼父。青黄眩而莫分兮，美恶混而相同。计微功于呻诵兮，希速化于颛蒙。朝卑辞以致币兮，夕怠色而忘礼。群飞点而玉涴兮，众口烁而金毁。毛嫱靓立而自扬兮，曾不伸乎蹇修。投双璧以行媒兮，反效颦之是求。谓骅骝为下乘兮，以款段为疾走。揖歌采于道周兮，登珷玞于犀椟。般纷纷其得志兮，长裾曳地济济而相望。俛争食于鸡鹜兮，仰阔视而扬扬。余方索居孑立而无与俦兮，聊逍遥乎林下。睇浮云以舒啸兮，倚翠竹而为伍。崇丘纷其枳棘兮，时览德而踟躇。哂饥鸱之疾盻兮，攫腐鼠而嚇馀。龙门崒嵂以干云兮，亦何往而不我。偕彼瞡瞡之蛙淖兮，夫岂入于我怀。何容媚世以穷其道兮，诚有识之所嗤。使子为倚市之娼兮，孰与夫空谷而幽居。抚青萍以自珍兮，曰有待夫知己。倘千金而非吾徒兮，宁挂壁而无齿。惟圣贤之不遇兮，亦皇皇而西东。矧吾人之数奇兮，敢背道而愠穷。韪达观之无不可兮，付出处于流坎。苟素志之靡违兮，又何伤乎蹙頞。正余冠之崔嵬兮，理余瑟之铿锵。良时钜不可以再得兮，姑从容而徜徉。
送侄胡文章修江馆
作者：胡天游
朝代：元

我祖文章伯，馀光耿未休。圣朝崇学校，犹子重箕裘。蠹简三生债，皋比几度秋。登高还小鲁，观礼复从周。琴为知音鼓，珠宁暗室投。小奚藤作笈，长铗蒯为缑。细柳牵征袂，飞花饯去舟。嗟予倚市拙，壮子异乡游。白酒春风席，红灯夜雨楼。生徒交授受，宾主迭赓酬。章甫仪刑重，汤盘德业修。多能宜下问，博学更旁求。勿谓青毡冷，母贻素食羞。句休吟苜蓿，交重择薰莸。忽忽山川异，行行岁月遒。竹林难共醉，江树搅离愁。幕阜山前屋，修江月上钩。白云飞暂远，莫惜重回头。
送县官之京
作者：胡天游
朝代：元

五鼓船开不可攀，金门报政几时还。半帆花雨征裳重，满院松风午梦閒。名字竟通青琐闼，恩荣暂造紫宸班。重来拟望苏民瘼，倚杖江头听佩环。
送李德仁任祁阳和平巡检
作者：胡天游
朝代：元

锦襜窄袖青蒙茸，千金骏马飞如龙。零陵侯使催上马，别酒一笑千觞空。流星白羽新月弓，气如秋旻吐晴虹。挂弓插箭出门去，白面已作嗔人红。傍人借问将军谁，乃祖向来猿臂公。此行为问向何许，永州之野浯溪东。浯溪有寨围千峰，将军雄飞镇其中。从来文事有武备，欲与利器加磨砻。往岁弦歌动邻邑，三年化雨沾顽童。东安父老旧相识，但怪章甫成军容。曾闻零陵古佳县，山川清旷无边烽。寨前花开春酒熟，细柳夹道清濛濛。胡床夜琴山月午，晓骑突出蛮烟浓。鸣弦忽作饿鸱叫，马头迸落双飞鸿。健儿提酒酌大斗，短角细吹梅花筒。封疆无虞王事少，此乐孰与将军同。君不见壶头六月火云热，大将鞅掌亲从戎。将军官閒贵忧国，摇谷正赖怀柔功。方今天子重边徼，选擢勇锐无卑崇。男儿努力树明德，谈笑自可求殊封。长风吹吹送枯蓬，行尘目断心无穷。他年得意马蹄疾，锦衣归拜明光宫。
送秋江上人
作者：胡天游
朝代：元

上人胸次无纤尘，秋江之清堪比伦。禅心十载光无际，相逢一笑皆回春。风尘澒洞犹未已，飞锡飘然访桑梓。闾阎故旧如晨星，一时相见应相惊。头颅虽异风度在，见人尚记儿时名。玄关窈窕尊灵隔，古柏号寒听呜咽。倾觞布奠了尘缘，一片浮云留不得。空山无人龙象悲，松枝东向师还归。昌江冰消春水绿，此时呼酒临江湄，为师一洗白足泥。
途遇大风
作者：胡天游
朝代：元

客子南游日欲落，观溪桥头风色恶。炮车云外天为昏，走石翻江吹倒人。桥头翁妪邀我宿，呼酒张灯傍僮仆。夜深抚榻不成眠，瑟瑟馀威振茅屋。明朝风定天宇白，一笑促装三叹息。迩来平地多风波，不独江头阻风客。
遣闷
作者：胡天游
朝代：元

昏昏如醉复如痴，半榻残书两鬓丝。世故扰攘思乐日，暮年艰苦忆儿时。对人言语惟称好，徇俗文章懒出奇。斗酒十千无觅处，闷来消遣只凭诗。
醉吕洞宾画
作者：胡天游
朝代：元

碧眼朦胧，风须猎猎。一朵仙花红衬颊，瑶池宴罢九霞浆。人世已非唐日月，飙轮倚醉风泠泠。玉山恨不扶飞琼，城南老魅尔何物。捉臂返顾如叮咛，岩也睨之若螟蛉。拉乾坤之隘兮，不足供先生之高枕。杯洞庭之绿兮，不足助先生之解酲。噫！今夜酒醒何处？清风明月，一笛瑶京。
醉歌行
作者：胡天游
朝代：元

醉中豪气如长虹，走上高楼叫天公。问天开辟今几年？有此日月何因缘？月者阴之魄，日者阳之精。阴阳果何物，产此团团形。一如白玉盘，一似黄金钲。得非冶铸出，无乃磨琢成。茫茫太古初，二气才胚胎。金乌从何出？玉兔从何来？扶桑谁人种？桂树何年栽？东升何所自？西没从何游？胡为天地间，奔走不暂休。但见朝朝暮暮无定辀，但见波波汲汲如奔邮。催得黄童变白叟，催得华屋成荒丘。催得秦王汉楚忽抔土，催得黄河碧海无纤流。我有如渑酒，劝天饮一石。愿天垂长绳，系此乌兔翼。一悬天之南，一挂天之北。安然不动照万国，无冬无夏无旦夕。百年三万六千作一刻，尽使世人老不得。
钟宝潭
作者：胡天游
朝代：元

积水太古色，临深思无邪。连峰俯澹瀩，暗浪鸣谽谺。苍茫蛟龙穴，窕窈鱼龙家。何年万石灵，走此千丈洼。传闻苍山北，有寺凌飞霞。惊波驾蒲牢，白昼谁能遮。至今所历地，断石如破瓜。年深事既往，至宝难披沙。平生好古意，此语信非誇。乃知跃冶物，岂就世俗挝。想像追蠡姿，徘徊大江涯。翻然忆泗鼎，长啸惊林鸦。
长寿晏道人自号阜云，尝卖药游江湖，有道术，能致雷雨。岁旱，州官命祷雨有应。一日以画龙半轴徵予语，因赋长句云：
作者：胡天游
朝代：元

幕阜何巍峨，连云亦巃嵷。两山苍苍知几重？下有百尺潭，上有千仞峰，中有道人炯炯悬双瞳。道人有道超凡庸，结庐何年依乔松。赤手捕得潭中龙，抚而豢之如守宫。一瓢寒渌银溶溶，往往为人作年丰。有时。
长松为风所拔
作者：胡天游
朝代：元

夜来颠风何太雄，吹折老夫屋后之长松。长松吹折犹自可，有鹊养子巢其中。巢倾子死鹊飞去，哀鸣嗷嗷绕他树。向来自谓安如山，今日方知致身误。呜呼！长松尚有吹折时，草藏之禽尤可嗤。
闻李帅逐寇复州治
作者：胡天游
朝代：元

西南佳气清如水，一骑星驰传好语。陇西将军天下奇，夜半杀贼收城池。我城周遭闯贼垒，将军飞入储胥里。城中妖血渺长衢，帐底渠魁睡犹美。将军掩袭信有功，人物自是南州雄。惜哉士卒多苦暴，弱肉强食鸱鸮同。君不见往昔经过清我野，老稚逢之无脱者。至今妇女堕戎行，闾里萧条泣鳏寡。呜呼贼退将军留，老夫忧虞犹未休。
闻蛙
作者：胡天游
朝代：元

鸣哇出塪井，意气何骄盈。乘阴集阶除，夺我经诵声。喧阗自相和，外此无他称。讵谐宫商调，虚辱鼓吹名。陋哉孔稚圭，过誉非人情。焉知朝阳凤，锵若韶钧鸣。
陌上花
作者：胡天游
朝代：元

陌上花，开满陌，金屋美人归未得。流苏绣帐掩香尘，目断君王片云隔。九重宴罢移宫烛，歌管声残更漏促。自临宝榻拂鸾笺，细字斜行写心曲。陌上花，开满枝，掌中美人知不知。翠眉蝉鬓今何似，趁取花时缓缓归。书中未尽叮咛意，更遣青鸾口传语。陌上花，年年好。掌中人，年年老。春光烂漫不归来，转眼残红满芳草。一封书，千万嘱。油壁车，黄金犊。花边待，花底宿。缓缓归，莫愆期。
青山白云歌。思余嘉宾也，风尘澒洞，南北不通，音问隔绝，思而作之。嘉宾母梦吞云而生，小名云孙。
作者：胡天游
朝代：元

青山之青无可名，有山以来无比青。白云之白白如羽，倏忽变化腾青冥。我本青山人，结庐白云间。白云长往来，青山淡无言。朝同白云出，暮共白云还。白云一旦舍我去，惟有青山相对间。人言白云好，我爱青山佳。青山何所有，细水泛桃花。白云何所之，金银宫阙天之涯。浮沈异世如尘泥，我思白云云不思。洒扫青山石，高歌白云诗。黄尘吹空暗江海，我但醉眠闻鼓鼙。愿随长风一息九千里，唤取白云还故庐。青山青山堪采芝，白云白云胡不归。商家霖雨久寂寞，卧龙不起畴其依。瑶姬老矣高台非，云兮云兮知不知。浮云万变果何益，不如深山抱石而幽栖。噫嗟归来兮，帝乡须好不可以久居。
题幼安濯足图
作者：胡天游
朝代：元

山东豪俊何纷纷，飘然乘风呼不闻。馀生亦足老辽海，避世岂必如秦民。归来问旧半零落，乾坤割据潜悲辛。青山未改汉家色，焉知不有芒砀云。摩挲两足共世走，将来濯彼沧浪滨。眼中驰驱何足道，汗脚三寸曹丕尘。黄金瓦砾少年事，况肯斗禄污吾身。平生子鱼今乃尔，尚恨此耳无由新。峨峨白帽千年真，安得唤起图中人。我当再拜公彻洗，分我半席长相亲。
题张以瞻云耕
作者：胡天游
朝代：元

山磷磷，石凿凿，山石之间云漠漠。短衣开云种寂寞，良耜畟畟翻荦确。云深不辨人与牛，但闻挥鞭叱咤牛砺角。傍人借问耕者谁，晋侯之孙勃窣儿。读书不食万钟禄，却来云里亲锄犁。云山地瘦禾黍薄，噫嗟先生此东作。一犁春雨土如酥，共笑耕云计良恶。耕云不恶亦不痴，先生笑君君不知。人间寸地出租赋，力田不给公家需。不如耕云之乐有深趣，县远山深无悍吏。君不见田家催租夜打门，先生作劳方卧云。
题窗前松竹因自号松竹主人
作者：胡天游
朝代：元

王官鳞鳞，多士振振。主人开窗，如见大宾。有琴无弦，歌以娱客。清风徐来，如和金石。停歌推琴，请为客箴。毋爽尔节，毋虚乃心。客谢主人，勿剪勿伐。同坚岁寒，誓保霜雪。
题陈抟移居图
作者：胡天游
朝代：元

尊拳相交四海沸，吁嗟先生不安睡。翻然舍此复何之，岁晏天寒日云暮。幼妻弱子并两犍，老臧反顾催著鞭。酒尊棋局相后先，大豖在道猫在肩。先生之居白云里，清风迎门鹤随处。陈桥一旦拥黄袍，何似山中睡方起。石田茅屋今安在，回首高风三百载。君不见古汴凄凉禾黍秋，向来功业水东流。
鹘兔吟
作者：胡天游
朝代：元

村原西风动蒹葭，深秋野火如红霞。雪毛老兔誇三穴，出没草根何趫捷。银头饥鹘方贪饕，刮趐下搏翻危梢。兔兮惊奔战双股，鹘兮疾力环三五。须臾兔倦鹘亦疲，二物俱丧还可嗤。擅功惟有道傍父，鹬蚌两亡俱付汝。
黄陵庙
作者：胡天游
朝代：元

黄陵祠边春草齐，黄陵庙下春波肥。鹧鸪飞飞宫树绿，日落未落湘云低。祠中帝子重华妃，明妆窈窕芙蓉衣。哀弦五十泪如雨，此恨只有江山知。飞龙之车无定栖，乘风倏忽苍梧西。吹箫酌酒心自苦，云屏霞帐归何时。茜裙娇小谁家儿，未识人间生别离。轻舟相呼采莲女，来看祠前斑竹枝。
啮指题壁
作者：胡妙端
朝代：元

弱质空怀漆室忧，搜山千骑入深幽。旌旗影乱天同惨，金鼓声淫鬼亦愁。父母劬劳何日报，夫妻恩爱此时休。九泉有路还归去，那个云边是越州。
五泄山
作者：胡学
朝代：元
体裁：古风

阆风西来高插天，上有五级之飞泉。豅谼崩腾快一泻，奔流直下蛟龙渊。银河迸落九天外，雷车砰轰山石碎。雪花喷壑生夏寒，雨气幕林成昼晦。此水不注海与江，欻忽怪灵神无方。怒气捲拔上天去，散作甘霖弥八荒。
九日牟成父先生领诸生过弊庐分韵得白字
作者：胡宽
朝代：元
体裁：古风

少壮粗豪那可得，老大悲伤复何益。平生谋事不如人，近日有家犹是客。慕归似病山水淫，习懒久成书传癖。二顷难求季子田，一区粗卜扬雄宅。门临雪浪细翻沤，窗瞰烟岚高卷碧。种花莳竹记春秋，酌酒调弦送昕夕。妻孥绩纺赖分灯，童稚耕耘长挟册。固知无术竞锥刀，宁计有馀储担石。绝交久矣户张罗，辟地胡为庭堕舄。一翁矍铄偏眼青，群从风流尽眉白。或为奇翼纵云霄，或为骏足辞羁轭。维时秋日稍休豫，顾我农人及閒隙。经丘寻壑不惮劳，探赜谈玄聊自适。松根瀹茗凉风吹，花底开尊青蕊拆。黄鸡素鲤旋烹炰，园甲溪毛从采摘。祗惭空乏奉供需，但喜绸缪慰离隔。雄豪往往化虚空，名胜纷纷寄陈迹。土花萧瑟暗铜台，野燹青荧迷梓泽。浮云富贵勿兴哀，过箭光阴当共惜。今辰行乐斗题诗，留与山房重金璧。
和仲章舣舟陵州桥下韵
作者：胡宽
朝代：元
体裁：七言绝句

高柳黄鹂唤昼眠，陵州城外御河边。遥遥云雾苍龙阙，汎汎波涛彩鹢船。
大明宫早朝
作者：胡宽
朝代：元

蓬莱拂曙色，烨煜舒祥光。九仪肃清跸，日月开旂常。圣人握金镜，绣衮临玉堂。咸英备雅奏，圭璧辑群芳。欢宴洽湛露，敷恩焕龙章。讴歌罄率土，岂乐逢时康。典文备藻缋，声烈昭前王。巍巍续鸿绪，万年斯无疆。
宋定远赴京并柬翰苑诸友
作者：胡宽
朝代：元
体裁：七言律诗

桃花浪暖鲤鱼跳，送别殷勤折柳条。一角祥麟符汉武，千金骏马出燕昭。丰城剑气干南斗，长乐钟声和早朝。若到銮坡烦寄语，江南烟雨老渔樵。
自述兼别陈华仲侯敬所
作者：胡宽
朝代：元
体裁：五言律诗

白发返初服，所交今渐稀。扫霞眠石冷，汲井灌蔬肥。树老花悭发，天寒鹤恋归。何人江海上，早悟蹈危机。
赠别秦中赵廷瑞
作者：胡宽
朝代：元
体裁：古风

我乃楚狂尔秦侠，相看白发照红颊。文章未献长杨宫，羽骑曾校骊山猎。掉臂东游亦壮哉，高登黄金之古台。马如龙兮车流水，昔贤往矣今人来。尔弹剑铗我起舞，寒风缠云散复聚。誓当横戈取封侯，何事腰刀思剌虎。平生此别徒离忧，鸿飞冥冥天地秋。孤帆万里向江上，有才莫过鹦鹉洲，有句莫题黄鹤楼。
送友之官江西
作者：胡宽
朝代：元
体裁：古风

花间乳莺啼曙色，送客驱车上南陌。陌头芳草绿萋萋，今人古人灭行迹。明发吴侬燕尾�，江卷寒潮飞练白。鸾童乘月吹紫笙，不似琵琶怨秋瑟。滕王阁中歌舞阑，一望秋林谢公宅。
送方永叔往教渝州
作者：胡宽
朝代：元
体裁：七言律诗

词采年来比贾终，石渠东观未能容。今君乘驿西南去，我欲为云上下从。峡涌春涛飞霹雳，天开晴崿削芙蓉。江山险壮犹今昔，遗恨难平有卧龙。
送族弟孝立往上京
作者：胡宽
朝代：元
体裁：七言律诗

扈跸萧萧万马严，云光草色碧相粘。暂韬彩笔高吟辍，初挽雕弓劲力添。野次障开红罽毯，晨餐盘进水精盐。少年亦爱从军乐，今日才名况汝兼。
送郑东谷之任广东
作者：胡宽
朝代：元
体裁：七言律诗

一官新拜岭南行，多少山程共水程。驿路梅花残雪尽，岐亭杨柳晓烟轻。文犀大贝来殊俗，独鹤孤琴识宦情。想到羊城春正好，满庭榕叶听流莺。
送麻居静尊师往武林三茅观
作者：胡宽
朝代：元
体裁：七言律诗

早侍珠庭预祝釐，清光咫尺不相违。露杯数赐金仙掌，霞�初裁玉女机。紫诏从天龙护去，白云移海鹤辞归。希夷真契仙乔侣，菲薄无因便拂衣。
因官伐松
作者：胡尊生
朝代：元

大夫去作栋梁材，无复清阴护绿苔。只恐江头明月夜，误他千里鹤归来。
寿梅辞世
作者：胡尊生
朝代：元
体裁：古风

武陵老月愁黄昏，玉宫水山无返魂。寒羌吹风铁心裂，春颜怕见烟绡真。雪身匝地大如屋，缟衣夜醉香云宿。孤山春去罗浮平，肯立腥埃吐琼玉。银河倒泻春恩泽，几度寒天峥老骨。便令更似八千椿，痴顽万古终成尘。芳蟾冥茫驾蟾去，烟昏云霾夜无曙。为凭青鸟别君王，后百千年归阅世。
琼花上天
作者：胡尊生
朝代：元
体裁：古风

无双亭前浮冷月，羌城暗锁腥烟黑。仙魂夜吟天欲泣，巫阳下招飞玉敕。神风鬼雨鞭车急，一株玉雪雪中立。金瓶岁岁朝衮尨，异香荡漾天水浓。蓬业峨峨高北斗，玉佩深沉舞衰柳。瑶京三月银雪飞，琼仙琼仙招不归。钧天夜奏紫皇醉，二十四桥寒浸水。
送君进周公
作者：胡尊生
朝代：元
体裁：古风

忆君初来湖水满，□□金鳞春波煖。江南皂晚雪花飞，蒲帆下水送君归。霜风浙沥湖光晚，白鱼粳米中流饭。回头咫尺庐山云，一寸心长帆力短。临分乍觉过重闱，金螺移在双翠眉。哑哑灵鸟啼树枝，家人夜夜卜蛛丝。雪醅新酿都昌酒，欲来不来待君久。人言远归胜前婚，稚子牵衣妇携手。窗前红烛宵弹棋，新欢满眼宁相思。江南今岁梅开迟，赠君无花折空枝，明年花开来不来。
野鹰来
作者：胡尊生
朝代：元
体裁：古风

野鹰来，霜风高。山寒鸟死狐兔逃，我有鲜肉肥尔膏。软皮为鞲丝为条，山中忍饥良独劳。野鹰来，高高台，敛翅猴立何为哉。当途猛虎阚我室，赤精细骨皆凡才。野鹰来，沔之水，昔年种柳今如此。巢危雏弱将奈何，野鹰归来吾望尔。
金茎承露
作者：胡尊生
朝代：元
体裁：古风

蓬莱仙人骑黄鹤，来遗刘郎不死药。银漏无声秋夜深，时见星河头上落。精金紏错蛟尨蟠，未央阙角觚棱寒。莫教仰见杯中物，直是他年双泪痕。桂房椒壁蕙兰老，留得新愁向云表。犹逐官军出汉閧，茂陵萧萧湿青草。
陌上花二首·其一
作者：胡尊生
朝代：元
体裁：古风

陌上花，临春晖。临安女儿吴王妃，吴王沉醉香风围。金泥为写缓缓归，陌头夜雨花成泥。年年长，花开时，吴王宫妃招不来。
陌上花二首·其二
作者：胡尊生
朝代：元
体裁：古风

陌上花，娇欲语。吴王妃，临安女。封书寄与缓缓归，陌头花好能几时。钱塘之门几易主，娇红犹似吴妃舞。吴妃一去招不来，花开花落无穷期。
留题南赵古庙
作者：胡巨源
朝代：元
体裁：七言绝句

鳞皴老树铁生斑，神宇荒凉野壑间。地僻无人秋寂寂，一川红影夕阳閒。
万松亭诗为独孤子云赋
作者：胡布
朝代：元
体裁：七言律诗

阴阴桑梓石塘斜，梧竹林深隐者家。素壁岚光欺野色，春江云影散檐花。万松亭绕冲天鹤，九曲池通贯月楂。犹共老僧分半榻，昆崙峰顶鍊丹砂。
三友双雀图
作者：胡布
朝代：元
体裁：七言绝句

三友自矜霜雪操，双禽稳借岁寒枝。鶱飞未欲当阴惨，共待阳和布物私。
三友图
作者：胡布
朝代：元
体裁：古风

徂徕树贞干，淇澳养虚心。友彼罗浮仙，清妍尘不侵。三子在林薮，逍遥结繁阴。岁寒勖幽芳，濡泽遂高深。灼灼桃李花，倾姿媚中林。非无娇艳质，零露忽沾襟。岂与懋永年，盘根固南金。式瞻毫素意，拂石坐弦琴。
上清道士方方壶为表叔冲虚天师作五图皆龙虎名胜庚戌过自山中表叔冲虚公命赋诗 其一 南山秋色
作者：胡布
朝代：元
体裁：古风

太古有苍玉，翚飞凌素秋。一从开混沌，元气相和流。乾象耀圆景，坤仪迹方周。至哉归有道，尺素竭冥搜。
上清道士方方壶为表叔冲虚天师作五图皆龙虎名胜庚戌过自山中表叔冲虚公命赋诗 其三 高风振衣
作者：胡布
朝代：元
体裁：古风

万壑洒朝瞑，连山涨雄图。玄风鼓大漠，天籁缘空虚。引我碧瑶玦，因之紫霞裾。飘然极八表，游心观太初。
上清道士方方壶为表叔冲虚天师作五图皆龙虎名胜庚戌过自山中表叔冲虚公命赋诗 其二 噅玉垂纶
作者：胡布
朝代：元
体裁：古风

至人抚玄运，神功冥化机。岂于得鱼意，遂以忘筌为。天阔山空处，水流云定时。际此心手契，物我了无疑。
上清道士方方壶为表叔冲虚天师作五图皆龙虎名胜庚戌过自山中表叔冲虚公命赋诗 其五 湘水斗坛
作者：胡布
朝代：元
体裁：古风

潇湘好云水，流月艳丛篁。扫石仰碧落，乾文星斗章。一弹龙唇琴，再拂虎盘囊。鹤唳泠风至，飞步蹑三光。
上清道士方方壶为表叔冲虚天师作五图皆龙虎名胜庚戌过自山中表叔冲虚公命赋诗 其四 临坡高兴
作者：胡布
朝代：元
体裁：古风

坡仙滑稽流，壶子江海气。爰以一寸毫，邈此百年意。携鲈寄雅兴，梦鹤亦奇思。慷慨展新图，高情见形似。
上邪
作者：胡布
朝代：元
体裁：古风

荣公爵幽，石卿宠厉。气感类从，上下同体。正以正触邪，邪以邪矫正。污流引浊源，曲木无端影。申商高位弊国政，李斯滥刑秦祚罄。仁虐俱抱材，道合必授柄。众楚咻齐，君尚攸宜。善善恶恶，毁誉交讥。冥会从心物自来，根荄符契理不违。君诚好乐下委随，善淫镜鉴万世规。
下山与诸公宿丘愚宅偕刘二绍联句
作者：胡布
朝代：元
体裁：古风

佳友接良觏，名山惬幽期。方欣樽俎异，少息登顿危。楼宇豁秋杪，星河澹清辉。遥旻度寒吹，爽气浸栋衣。公干怀古驩，延陵企遐思。朗吟黄鹤篇，倒泻金屈卮。浩有万古意，而舒千载悲。飞觞竟华筵，妙舞弦朱丝。咸籍抱异材，过庭美兰芝。汝南负重器，雅量涵澄陂。不辞清夜閒，但惜白日驰。各厉鸿鹄志，毋矜儿女私。艰虞方荐臻，哀乐本相持。有遗事兼济，蕴真谅惟时。申章勖前脩，笃谊敦明规。令终在黾俛，久要谢瑕疵。尚顾离别怀，矢言金石辞。
与刘绍论诗文作
作者：胡布
朝代：元
体裁：古风

黄口至白发，鼎鼎鸣文章。嘐嘐古之人，濡沫秕与糠。既无卓尔见，难局升斗量。披窃月露馀，已如风云翔。翘首故踧踖，稚辞声老苍。识每下万人，足未踰一邦。师学无从来，反规以求方。留难讥苦涩，陈腐始馨香。烈烈三百篇，王风肇鸿庞。五言起汉魏，已泄大雅庄。文字炳秦汉，六代弊流唐。对偶一相谐，理趣因随亡。况事尖丽间，委曲叶宫商。言新意不续，道失语徒狂。朴素轻典刑，巧薄高飞扬。稍无效颦耻，安受时誉光。我欲竟此曲，此曲悲且长。枉君陈矢辞，端谒世儒行。
与姚东之言怀作
作者：胡布
朝代：元
体裁：古风

志士仰天庭，终身耻居卑。空名提向楚，独善竟何施。伊昔裂冠裳，白日惨檐帷。高台舞突兽，烈火出绛旗。欃枪扫六国，廷阙高五噫。志士束名义，思全中顾私。北海节旄尽，西风霜鬓吹。心计周宣起，眼穿汉武时。终假扶摇力，来临天日姿。机缘万一间，乔龄深本支。回龙阐故业，扪虱纲皇维。螫手当断腕，微服偶违讥。拂袖向沧浪，扁舟侣䲭夷。君诚东山客，岂慰苍生思。挟此虎龙气，因迹云泥机。九万有迅程，波澜浩天池。如何一杯水，遂活枯鱼为。终当匡济任，俱负鼎钧持。敢竭驽骀材，共宏霄汉仪。成功蹈海去，耻贶璧与圭。天壤倘携手，君应哦此诗。
与隐者陈洞阳论三教
作者：胡布
朝代：元
体裁：古风

我昔放白鹿，天行杖青藜。雄文烈焰照万古，势局轩冕披云霓。皋夔无文不识字，尧舜言传心法是。衰周季时民异心，坦途蔚开柱下史。乃有仙风鼓冥漠，宏儒上智优不作。西方大言理则同，圣者以之捷径中。我乃从容即交萃，因知三宗不在外。调笑文章天地间，流观豪杰风尘内。亦有当世策，耻陈封禅书。时命若腐草，光辉烛泥涂。回视色身幻，长物何缠萦。一贯唯达道，逆气求长生。尔来九万岁，得之无为天下宁。瞭然区宇中，蚁壤八极何营营。鲲化之南有天池，泉脉湛湛波沦漪。自从一掬洗心眼，飞光天门射紫微。胸中培塿累万亿，回风电扫了无迹。昆崙西出榑桑东，月出月落经天中。鸣龙啸虎风云表，仰高钻坚入冥杳。宏之芥子六合宽，敛之穹壤一尘小。亚圣三月不违仁，西来直指心在身。漆园实得息起踵，数子理见超凡伦。要当脱略凌万仞，明如青空击秋隼。众人万语毕一言，独于默者领本原。能方其体用其圆，何不世外行观天。
丙辰十月初五日发龙江
作者：胡布
朝代：元
体裁：七言绝句

羁人得遣如承檄，日暮登舟似到家。乌鹊定传天外喜，慈闱今夜占灯花。
东丹瘦马图
作者：胡布
朝代：元
体裁：古风

伊昔在天闲，材高四十万。曾随穆天子，弄影瑶池岸。一食尽石粟，骁腾入神观。知己九方歅，推称价无算。穆皇狩不返，群牧少刍豢。所食弗尽材，崎岖策吴坂。田方仁惠养，伯乐浩才叹。颜色愧驽骀，精神殆无间。攻驹尚少齿，劣蹇矜珠汗。自足侣鸳鸾，何堪弃衰慢。暮途蓄壮志，千里无留难。不杂蹄啮材，希君别真赝。
东光
作者：胡布
朝代：元
体裁：古风

北风何泠泠，鸡鸣闻鼓声。抠衣仰河汉，不见月与星。敛袂以危坐，坐待东方明。东方云濛濛，五鼓未及终。雄鸡一再唱，寥天暝色同。鸦飞门前树，黄叶随风舞。荆扉次第开，山远少人来。山前看虎迹，山后长莓苔。行人雾里出，牛寒挽不回。昏昏似梦觉，隐隐见浮埃。又无雨雪霰，甘藏何处隈。夜长不可度，夜长不肯曙。天明人共喜，天明如夜里。
东湖草堂
作者：胡布
朝代：元
体裁：古风

吕侯蕴雅量，直与东湖平。朗朗甓社珠，流光射曾城。昔为民社寄，吹万秀枯茎。盱水韵玉琴，大邦戴休祯。达人鄙轩冕，云卷去无停。诛茅淮南岸，列帙圣贤经。我里剩条桑，我田思力耕。敛此济时略，散为山水情。至今为治者，溢耳怀仪刑。猗谁起安石，嘘洒为苍生。
中和堂诗
作者：胡布
朝代：元
体裁：古风

大本立弥坚，达道行益广。性德体端居，情正用孚畅。吾观天人际，失常病滋长。位育致康泰，时乖亦安养。止水鉴明镜，静贞动交盎。充塞既无间，天地我同象。施君谨微独，仁惠斯指掌。泽济在元元，家国以身仿。极功由学力，能事追圣往。懋尔贤子孙，继承副深仰。
中秋后三日偕表兄刘绍由上蓝经龙塘寻访普彦清隐居于资福之麓留宿联句
作者：胡布
朝代：元
体裁：七言律诗

晨霏澹沲雨毵毵，首路联镳过上蓝。遥嶂白云生木末，美人秋水望江南。子真旧谷时难觅，康乐名山性所耽。湖海盍簪樽酒夕，几人相共写忧惔。
临川吴道士清溪诗
作者：胡布
朝代：元
体裁：七言律诗

青瞳仙子延陵孙，鍊丹羊角之东原。华盖山当磨剑石，临汝水合洗头盆。鞭龙或击黄金勒，驭鹿多凭紫气轩。黍珠去地只十丈，第一峰头寻九门。
临清楼诗
作者：胡布
朝代：元
体裁：七言律诗

高楼百尺俯澄湾，落日凭虚缥缈间。石壁倚风青鸟下，鸾箫吹月玉龙还。霸图犹在英雄梦，云气俄连吴越山。何限兴亡眼前事，五湖烟水不相关。
临高台篇
作者：胡布
朝代：元
体裁：古风

临高台，翼翼何轩轩。所思乃各天一方，终日骋望不能还。天长水且阔，两臂无翅翎，安得鶱飞霄汉间。台高高百尺，台下有水清而寒。游鱼跃其中，仰首见飞鸢。上下亦可察，山海亦可移。愚夫一寸心，万智不逆知。对面尚难同，望想何由期。台高水深望不极，望极徒令长太息。
为刘俊民镇抚赋兰室诗
作者：胡布
朝代：元
体裁：古风

志士确贞操，同心蔼芳言。灵均世已远，九畹秋霜繁。托根君子庭，联芳燠朝暾。气物以类感，薰莸齐化原。有德此有邻，天和煦春温。文修武亦备，仁至道弥敦。勖哉定王胄，馀庆在贤门。奕叶表千祀，矢言并清芬。
为史天然题方壶画
作者：胡布
朝代：元
体裁：七言律诗

半幅冥濛洒阒寥，小山丛桂便堪招。岚飞绝壁千峰晓，日丽中天万祲销。威凤有巢饥啄竹，祖龙无穴蛰通潮。披图老矣沧洲思，拟学天然乐一瓢。
久阴
作者：胡布
朝代：元
体裁：七言律诗

万山浮岚生夕冥，老树撼雨龙鳞腥。匝地云烟连北粤，滔天波浪出南溟。梦回孤枕家何在，花落残灯酒乍醒。一拟狂风扫阴气，明看旭日海门青。
久阴
作者：胡布
朝代：元
体裁：七言绝句

江南冬暖不知寒，长把晴云带雨看。如今累月愁阴合，转盼青天白日难。
乌栖曲·其一
作者：胡布
朝代：元
体裁：古风

宜城春酒郁金黄，楼上屠苏百和香。同心宝带合欢结，乌栖树头拜明月。
乌栖曲·其三
作者：胡布
朝代：元
体裁：古风

感郎言誓为郎忆，鱼为比目鸟比翼。乌啼月落东曙开，俱飞鱼鸟约重来。
乌栖曲·其二
作者：胡布
朝代：元
体裁：古风

锦幔遥屏辉五采，乌栖月出薰香蔼。此时气息两相怜，含娇弄态不能前。
乌栖曲·其四
作者：胡布
朝代：元
体裁：乐府曲辞

叠股钗横金凤凰，连环佩结玉鸳鸯。啼乌哑哑楚天曙，金玉容华逐郎去。
乌生八九子
作者：胡布
朝代：元
体裁：古风

城上乌，夜栖城头树。城头树弱枝本轻，栖飞不定哑哑声。强承彭泽饭，示灵方朔经。火流王屋瑞，幕集楚师倾。一年乳雏将八九，毳毛才生剥黄口。栖冠昔在曾氏先，堕翼长惊羿弓后。雏多巢转狭，风高叶早凋。时啼御史府，直填织女桥。不学奔波覆车粟，却归空城身局促。月明无枝犹有树，鹰隼飞来惊不去。
乐善斋诗
作者：胡布
朝代：元
体裁：古风

哲人循天性，栖息有馀安。日居月云积，达道本夷宽。动止仰明训，幽忧无异干。德心逸日休，在已良足驩。云行布时雨，乾健侔天观。蔚尔泽四周，闿舒企宏端。卷藏杳灭迹，深窟或龙蟠。用舍所攸宜，及时则大般。怡愉顺我适，矩度何疑难。卓哉勖前脩，勉力诚未殚。
九龙图·其一
作者：胡布
朝代：元
体裁：七言绝句

阳九亨贞德正中，苏枯泽物瑞年丰。祇应毫素图神器，不遣风云讶叶公。
九龙图·其三
作者：胡布
朝代：元
体裁：七言绝句

天池潜跃久无闻，用九非时岂有群。似是笔端千古意，摩挲老眼识风云。
九龙图·其二
作者：胡布
朝代：元
体裁：七言绝句

寰宇无尘海不波，忽然阴惨出群魔。渔民损物成何事，周处雄才世上多。
予既为冲斋李先生赋南杲之诗威雨吴先生偕冲斋联璧而至方喜二妙过我适有事城府茶话匆匆及二君子访彦堂黄先生书楼彦堂与予有卫国之约俱不果延款相视怅惘且期重来口占近体以谢并确前盟柬三君子
作者：胡布
朝代：元
体裁：七言律诗

雀啄空庭梧树凉，衣冠联璧过林塘。愧无鲁酒延清话，谩有新诗赋草堂。雄剑夙闻成许诺，□□□□□辉光。汪汪叔度邻居好，道义交从数不妨。
云壑诗
作者：胡布
朝代：元
体裁：古风

魏阙饶宦情，江湖托幽趣。为国报效心，怀乡桑梓故。昔年卧大壑，舒卷浩容与。翕忽从飞龙，青空运鶱翥。济时有宏愿，用在及物溥。未展苏枯志，终畜为霖具。秋山碧玉涧，回首旧栖处。古木翳芳阴，清风绕庭户。丈夫事忠孝，家国道并举。迟尔功泽周，归来惬贞素。
云松巢诗
作者：胡布
朝代：元
体裁：古风

云巢话高松，逸兴迈天壤。浩有太古怀，放神青霄上。调仙负才气，雅操何倜傥。高视廓八纮，遥情寄遐想。三吴有伟士，沛国承闻望。文掾蛰冷毡，幽贞契林莽。泠泠丘中琴，馀响流绛帐。湖江心魏阙，脱略缅夷旷。吏隐斯可兼，永言迹高尚。
云龙引
作者：胡布
朝代：元
体裁：乐府曲辞

芒砀秋空见羽毛，龙光云气与天高。五湖何处无明月，斫竹南山坐钓鳌。
企云楼
作者：胡布
朝代：元
体裁：古风

慈亲竭孝养，令子企云思。温凊岂不怀，征徭敢后期。斑衣惟间隙，爱日每舒迟。引领睇白衣，恍如在庭闱。传之尺素图，启彼孝慈诗。于以著令典，永言敦民彝。
会稽夏衍宜阳八咏 其一 经畬堂
作者：胡布
朝代：元
体裁：古风

太极判羲画，执中启尧咨。列圣垂教言，典坟万世师。言以立人纪，理用纲天维。绪馀遗土苴，文章观设施。简册炳日星，丘索范模规。空言绘行事，先哲岂吾欺。力学迪前条，寸晷犹可追。三年曰成效，芜秽已伐治。登堂仰圣训，勖此天陈辞。
会稽夏衍宜阳八咏 其七 容膝
作者：胡布
朝代：元
体裁：古风

圣席不暇暖，贤室掩榛荆。锦绣终被体，华居非养荣。天地一垆冶，品汇陶含灵。山川布帷薄，日月昭文明。烈风扇枯条，枢牖障颓倾。衡茅蔽凌烁，自足谢厦成。居安一榻广，任道坐无营。孰谓天下理，毫芒违此庭。
会稽夏衍宜阳八咏 其三 垂纶矶
作者：胡布
朝代：元
体裁：古风

清风严陵濑，凿凿白石矶。方乘我宾僚，爵禄亦已微。先民确直道，贫贱不去之。至今麟凤姿，高光邈难羁。西流昼达夜，鱼变学龙飞。念彼垂纶人，磐石屹不移。坐观成陈迹，俯仰忽如遗。寄言寥廓者，澹荡沧洲期。
会稽夏衍宜阳八咏 其二 硕果轩
作者：胡布
朝代：元
体裁：古风

万物遂时养，实充生意敷。君子复正道，德为民所舆。冠毁裳亦裂，剥极理既舒。乾健无间息，翕然返厥初。将非兆机括，厚积恢远模。名轩识深义，行矣盼良图。
会稽夏衍宜阳八咏 其五 丽泽池
作者：胡布
朝代：元
体裁：古风

道德贵涵濡，利济兼天下。养容功浸润，均波及物者。猗惟抗志士，守株甘在野。同气不孤邻，淬砺于时暇。发踪宜有素，功用壮挥咤。期运期迅符，黔黎亟沾洒。
会稽夏衍宜阳八咏 其八 林水
作者：胡布
朝代：元
体裁：古风

旭日标海峤，林泉切朝红。堪舆竭万象，落我杯水中。晨起御旦气，凭高挹青空。放浪稽古怀，蔚为经天虹。大块合噫咽，流波西北充。抚运慨神化，养直守屯蒙。途路何嘻嘻，玩芳安所同。余意在尘外，去来彼阆风。
会稽夏衍宜阳八咏 其六 鸣琴丘
作者：胡布
朝代：元
体裁：古风

荧荧枯桐枝，絙以朱丝弦。秦筝夺素澹，雅韵久莫宣。金徽灭光采，试拂龙唇圆。古来有贞操，弹向薰风前。一倡无再和，谐声徒自妍。不辞今绝响，恐坠昔所传。引领睇冥鸿，南云际高天。心心托泠风，碧落不可援。缅怀丘壑谊，交石弄清泉。长啸谢华衮，山林期永年。
会稽夏衍宜阳八咏 其四 大迂墩
作者：胡布
朝代：元
体裁：古风

至言似阔略，至理罙超特。矫迹同污曲，巧谀为德贼。古谊尚孤抗，人情悦颜色。谁云背时好，彼弃此独得。丘垤傲睨物，磊磈与世隔。因之翘企情，乃眷疏慵客。纷妍耻抱拙，拥肿畴能测。苦节嘉遁颐，千秋谅贞白。
伤歌行
作者：胡布
朝代：元
体裁：古风

百川逝水绝还流，夸父逐日不回头。秋风鸿雁春风燕，河东织女西牵牛。湘君见竹还见泪，远人归来石当起。汨罗濯德君可回，忧天未崩杞人死。黄河奔流接太行，终不难行道里长。有穷之君双断臂，难返九日驻颓光。神仙可凭药可久，不见秦皇并汉武。
何将军针灸
作者：胡布
朝代：元
体裁：古风

情欲病天下，眇躯触寒凉。随感以致乖，四民为内伤。仁人独留意，利济各有方。颙颙何将军，伟矣昭闻望。锐金高山玉，气至效腧藏。正行得逆顺，迎随意和良。临深易沃水，循掘去冲妨。始一数终九，五三别微芒。信若风吹云，明明睹青苍。黔黎顺正气，寿夭安天常。乃知攻伐仁，扫逆开芜荒。愿扩及物志，寰区歌太康。
何鍊师碧云诗
作者：胡布
朝代：元
体裁：古风

矫首青冥上，飞神八极中。蓬莱万里外，紫翠结鸿濛。仙人双凤箫，导鹤倚秋空。散花将桂女，捧药见芝童。要我从太霞，凝情碧云里。遗以昆崙谣，学餐蓬蔂子。冉冉六铢服，燄燄五枝灯。盘螭离火下，裂鼎震雷升。问道元无始，大德不能名。云行青天上，寓影以寄踪。有情在川泽，岂拟当飞龙。卷舒本自然，茫昧信难测。忽起必经天，既行遂灭迹。瀛洲如可待，一鼓冲天翼。毋为相邀遮，九万当不息。
侠烈
作者：胡布
朝代：元
体裁：七言律诗

马如疋练过吴门，杯酒相逢贵片言。药经利已无论命，汗血过霜不染痕。一死何惭诺公子，千金聊报饭王孙。冰霜万里交河道，独骑西来恼吐浑。
候樵轩诗
作者：胡布
朝代：元
体裁：古风

日夕牛羊下，负薪人未归。馀芳留杖策，怅惘倚荆扉。彼美中林士，空山歌式微。卷舒归有道，玄化体初几。朗朗八埏内，閒劳相是非。至人寓延览，流景意无遗。我志勖静便，山樊寿期颐。翕焉安冲素，浪迹远絷羁。永愿岁功成，徯君君不违。
倪云林云崖图赋
作者：胡布
朝代：元
体裁：古风

铁围标古石，龙象萃渊环。嘘呵翳大块，晻霭亘飞峦。六合拥浮沤，乾坤微弹丸。香风匝净土，清泰抚冥翰。顾盼四无垠，竦身空花间。摩尼忽在眼，觌面表奇观。要眇缆虚舟，同尘接回澜。握手成三笑，幻泡浩漫漫。
倪云林小画并自题因次韵道旧
作者：胡布
朝代：元
体裁：五言律诗

尚友松陵旧，方舟溯泖流。云林邀剑履，丹壑閟藏脩。叶县曾飞舄，函关或驾牛。惟馀毫素在，清兴满沧洲。
偕表兄刘二绍访友留饮求书因而有赠·其一
作者：胡布
朝代：元
体裁：七言律诗

龙安豪客气如龙，秩秩宾筵异味重。少室山林无俗气，桐江水石有遗踪。能诗总羡刘公干，不饮休嫌邴曼容。最爱野亭梧竹里，牙签文史足三冬。
偕表兄刘二绍访友留饮求书因而有赠·其二
作者：胡布
朝代：元
体裁：七言律诗

归来一榻卧松云，徙倚檐峰对夕曛。月满溪山寻虎迹，秋空牛斗识龙文。多君早负青云器，老我狂书白练裙。不是山阴逢道士，可能乘兴换鹅群。
偶书
作者：胡布
朝代：元
体裁：七言律诗

绿竹丛丛护暖沙，清溪岸岸带疏花。东风故垒迷双燕，斜日方塘吠乱蛙。天地无情悲物化，江湖遗恨泣龙蛇。壮怀未欲凭流景，徙倚青霄淬镆铘。
偶题
作者：胡布
朝代：元
体裁：五言律诗

水落见鱼梁，秋空数雁行。浮烟欺弱草，古木耐残阳。绿蚁金壶满，花苔玉剑长。谁能恋幽赏，相对鬓毛苍。
偶题四首寄张隐士·其一
作者：胡布
朝代：元
体裁：五言律诗

耕凿此山中，年深鄙俚通。诗成教稚子，酒熟劝邻翁。霁月金沙白，流霞玉洞红。人情兼物理，不是偶然同。
偶题四首寄张隐士·其三
作者：胡布
朝代：元
体裁：五言律诗

白首淹雄略，清心问大还。露华滋绀发，丹髓驻红颜。长策忧天下，虚名避世间。德公遗意在，乘兴鹿门山。
偶题四首寄张隐士·其二
作者：胡布
朝代：元
体裁：五言律诗

门跨猗兰径，亭临太乙池。荷香侵盏斝，竹气净帘帷。虚湛根无极，尘劳息有为。达生穷梦幻，蕉鹿已深期。
偶题四首寄张隐士·其四
作者：胡布
朝代：元
体裁：五言律诗

泠风生玉树，膏露润芝田。斧斸云根术，瓢探石窦泉。浮寰光载地，玄象近瞻天。中有高明士，端居体自然。
先民·其一
作者：胡布
朝代：元
体裁：五言律诗

先民敦朴素，末俗事骄奢。重义多贫士，为仁少富家。纲常吾不忝，渔猎尔何誇。德恶符冥感，昭昭理有涯。
先民·其二
作者：胡布
朝代：元
体裁：五言律诗

韬光诚自爱，守默更谁禁。老幻匡时愿，贫辜博施心。鼓刀无夙望，叩角有遗音。亦欲资章甫，羞将短发簪。
入塞曲
作者：胡布
朝代：元
体裁：古风

入塞常在先，出战常在前。骨不委沙场，貌不上凌烟。死逐百战尘，生全万死身。不封李飞将，饿杀真将军。鬼雄与人杰，生死答君恩。
入山后复次前韵
作者：胡布
朝代：元
体裁：七言律诗

鹫岭风云护阒寥，绣峰云树倚岧峣。人疑庐阜邀莲社，涧似天台跨石桥。陶令已谐开士约，虞人何荐大夫招。遥瞻锡影回苍峡，始觉铃声下紫霄。
入理问所作
作者：胡布
朝代：元
体裁：七言律诗

罗网还堪致凤凰，亭亭飞影企朝阳。南图已分添希有，西狩何劳获不祥。暗室抚心无少愧，覆盆瞻隙有馀光。青冥我有冲霄翮，奋激清风洒八荒。
八公操
作者：胡布
朝代：元
体裁：琴操

猗欤青紫，被体而微兮。味以珍鲑，充肠而肥兮。吞啖腥膻，馨香则遗兮。玩彼长物，清明遂疲兮。天锡公其来下兮，吸光彩而腾云螭。披阊阖而过北斗兮，俯尘世如淤泥。示要道之不烦兮，澹虚中而无为。愿相携于玉京兮，惟太清之是归。
公孙伏威隐居
作者：胡布
朝代：元
体裁：五言排律

北山移象设，东壁耿奎光。累叶曾题里，高门表署乡。河山钟地脉，云汉俨天章。台似严滩曲，门当颍水阳。紫霞虚乱栋，翠藓蚀飞梁。石磴缘平陆，烟楼接上方。林泉韬绂冕，经济眷岩廊。冠岂秦鸮叹，歌犹楚凤狂。士矜才不世，天鉴德惟良。
关山月
作者：胡布
朝代：元
体裁：古风

未久辞沙漠，奉命讨祁连。后逐李飞将，追蹑至燕然。疾风飘沙砾，彫弓不控弦。黄旗开虎翼，绿玉匣龙渊。地迥闻笳咽，山空见月圆。持比君心照，白骨满三边。
再刻竹·其一
作者：胡布
朝代：元
体裁：七言绝句

玉鸾双引綵云中，剑羽泠泠洒碧空。一曲昭华明月里，飞璚无力任秋风。
再刻竹·其二
作者：胡布
朝代：元
体裁：七言绝句

翡翠啼烟乱晚青，斜穿璧月过瑶屏。双成九弄玲珑玉，同蹑金苞紫凤翎。
再登凤冈有作
作者：胡布
朝代：元
体裁：七言律诗

南天漠漠楚江明，八表光华际太清。身在两间为砥柱，望穷千里抱金城。寥寥宇宙如无客，猎猎风云似有情。谁识谢公珍重意，东山高卧计苍生。
再联韵三首柬彦清知已·其一
作者：胡布
朝代：元
体裁：七言律诗

支离江海鬓毛毵，为爱丘樊隐蔚蓝。茅屋石田孤屿外，竹林莎径一溪南。渭莘雄业何能致，箕颍閒情好共耽。顾我艰难安出处，感君交谊共忧惔。
再联韵三首柬彦清知已·其三
作者：胡布
朝代：元
体裁：七言律诗

落落乔松翠羽毵，沄沄溪脉净于蓝。秋风鸿雁来天外，野艇鸬鹚绕舍南。从古饭牛知宁戚，于今呼鹤有卢耽。相逢何幸居林下，闷世愔愔适自惔。
再联韵三首柬彦清知已·其二
作者：胡布
朝代：元
体裁：七言律诗

乌帽西风两鬓毵，远寻高隐叩精蓝。山腾玉气风云表，地插金精象纬南。盖世勋名情愈薄，居閒耕钓老逾耽。游从剩有东林兴，已觉羁心散内惔。
冠山隐居为虞还淳赋
作者：胡布
朝代：元
体裁：七言律诗

闻道年来只闭关，红尘不涴绿蓑閒。回光�治周鄞鄂，隐水金花遂退还。静里风云双白鹤，望中今古一青山。冠山境与清都接，会蹑泠然指顾间。
凤冈晓望
作者：胡布
朝代：元
体裁：七言律诗

曙色苍茫四望昏，榑桑云锦眩朝暾。一襟灏爽凌天宇，万里风涛息海门。大化范围包宇宙，�身中立柱乾坤。平生经纬阳和力，八表终当被晏温。
出塞曲
作者：胡布
朝代：元
体裁：古风

被甲二十年，全躯万矢中。腥风凌白刃，人死我成功。受降论百万，俘馘过西东。窴颜石复刻，乌丸垒亦空。振武扬兵气，宣德畅皇风。金鞭行击节，八面凯歌同。天子临轩陛，剖符登美封。簪花上林苑，醉酒明光宫。再拜奉万年，太平歌治隆。所愿全民命，不敢计勋庸。
刑柄
作者：胡布
朝代：元
体裁：古风

刑柄一顽犷，扑教励廉耻。于情无可矜，先王非得已。大禹泣下车，尧舜民心已。海枯石亦烂，候不逢其世。先哲伤季时，谋心人自愧。枉枉直其直，为敢剧如此。不闻枉其直，弃置于无地。耳目忍及之，而况躬临涖。何以言蚩蚩，古道心如水。
刘绍宅刻竹
作者：胡布
朝代：元
体裁：古风

旭日陨朝露，孤芳挺修桢。泠风沸天籁，偃羽助金声。惟彼青云士，虚心事友朋。冥栖奋逸想，苦节道弥贞。千秋勖雅操，徵德以崇名。表干克端直，繁实谅敷荣。绵绵相照灼，顾盼道所膺。洗拂九霄上，知时来凤鸣。
刘绍宅题芭蕉
作者：胡布
朝代：元
体裁：七言绝句

碧玉盈盈翠袖寒，月明秋影盼青鸾。云缄不展芳心嫩，怨向西风泣露团。
刘绍山居十咏 其一 柿林
作者：胡布
朝代：元
体裁：古风

月白霜花浓，青天紫云起。连林三百株，锦障四十里。天然吐奇粲，岂假粉黛贵。燠此丹霞薮，终年擅七美。广文惜落叶，万斛书汉隶。颇怪不出山，多为胜槩累。
刘绍山居十咏 其七 瓦窑峰
作者：胡布
朝代：元
体裁：古风

橐籥鼓形兆，群动皆森罗。沧桑理更变，否泰无乖讹。山岳在天地，洪炉查滓多。人眇海中尘，元气克负何。浩然遂所养，鼎鼎居天和。用能充六合，卷不局隈阿。刍狗昧前度，宇宙则何颇。哲人懋贞节，危迹混其波。静性安吾仁，道存心匪他。眼中对崒嵂，胸次荡烦痾。锻鍊我英气，陶冶使盈科。非必事清玩，探奇聆笑歌。诚愿宏伟度，勖德保瑶瑳。镌辞有昆刀，万纪庶不磨。
刘绍山居十咏 其三 仙台山
作者：胡布
朝代：元
体裁：古风

仙台何穹窿，蔚当霄汉表。二仪割天险，耻接群峰小。沧溟环其左，华岳备列曜。虎啸风出林，鲲化云起沼。烟萝秋可掬，璧月夜还照。山人茅宇深，罢瑟发清啸。濯尘坐磐石，习静穷要眇。兹山与凭陵，气岸成二妙。吾知双龙物，秽迹沈光耀。烈气不上腾，张公复何诮。
刘绍山居十咏 其九 桃花泉
作者：胡布
朝代：元
体裁：古风

自别刘郎后，铅华弃不收。胭脂三百斛，乱点碧波流。照日霞光烂，啼风泪血稠。愁心寄春色，漂荡曲江头。
刘绍山居十咏 其二 蕉涧
作者：胡布
朝代：元
体裁：古风

云卷绿玉函，东皇閟丹经。泠风时一展，叶叶开天青。下有旸谷波，上激天籁鸣。披函玩膏液，神龙跃其清。飞火鍊金鼎，还泉漱瑶英。云卧荫绿发，清心仰天行。芳缄不动色，卷奉兹山灵。但恐缑岭鹤，冲之上紫京。
刘绍山居十咏 其五 石泉庵
作者：胡布
朝代：元
体裁：古风

佛法如止水，以净悉诸根。道人湛虚照，结屋俯清源。烛烛摩尼珠，能澄浊水浑。如筏渡彼岸，水行龙力勤。观相印朗月，见影了无痕。世学昧此理，此理世罕闻。邻山庞居士，可以喻吾言。
刘绍山居十咏 其八 兴云峤
作者：胡布
朝代：元
体裁：古风

虹光石磴晓，黛峭空崖净。飞龙蟠古根，神动如见影。乾元握机化，天人兆玄文。圭璋罗前星，川岳遥吐吞。萃灵胤硕德，閟精启伟人。奋激风云气，超越忠孝门。天枢裂管辖，大经荐违戾。圣道与时辟，上智韬冥翳。潜幽遂遁颐，坚高屹相峙。九门风浩浩，峥嵘深窟底。神变感无方，多自池中起。
刘绍山居十咏 其六 慧月寺
作者：胡布
朝代：元
体裁：古风

远公结莲社，康乐爱名山。观空知佛性，历劫洞人寰。般若微尘大，须弥粒粟悭。千莲出火底，一苇渡波间。苦海旃檀阁，虚舟明月环。梵烟金殿古，花雨白楼斑。得句从邻近，投书忆大还。来题鹦塔偈，笑别虎溪湾。胜概文章在，禅心日月閒。好因清净域，了悟死生关。
刘绍山居十咏 其十 凤仙坡
作者：胡布
朝代：元
体裁：古风

吹笙望碧海，徙倚卷石间。桂女红玉颊，云中双綵鸾。排风下层霄，翊卫停霞幡。南极一古老，庞眉如雪皤。击节谐宫徵，流声响空山。王乔谢律度，正容来听观。钧天欲备荐，风雅伤凋残。知音天上少，莫道世人难。曲罢登螭驾，无倪以盘桓。
刘绍山居十咏 其四 莲桥
作者：胡布
朝代：元
体裁：古风

十里红雪香，流虹来饮水。溪光醉心目，枕石眠不起。恍疑天台路，霞散石梁绮。路出镜湖秋，分明若耶似。
南丰县丞章好德赠草书歌走笔次韵答之
作者：胡布
朝代：元
体裁：古风

司徒笔法连城价，运腕光芒洞神化。三春桑柘老饥蚕，六合风云驱战马。正锋屈铁舒流霆，右军咄咄李卫惊。虎卧龙跳迅鶱翥，游丝飞帛潜充盈。章君筮仕青霄上，墨诀翩翩气豪爽。朅来投赠感相知，钩格传心无背向。兰亭贮匣古墨斑，云鹤悠悠天色寒。钟王在世止如此，馀子纷纷空慨叹。
南山秋灏轩
作者：胡布
朝代：元
体裁：古风

茅堂倚千仞，灏爽齐嵚崟。以彼揽结怀，企予寥廓心。青天可对面，下视浮云阴。万物眇毫芒，蜉蝣何所任。吾观八纮化，气岸排浅深。所赋有定形，短长迹侵寻。达人均物我，至道匪升沈。缅邈成三高，相忘四冲襟。亨期高世志，清赏丘中琴。徙倚泠风表，希声谐大音。
南山耕牧
作者：胡布
朝代：元
体裁：古风

时雨溉甫田，秋登慰成望。川原交葱茜，孳畜方茁壮。道逢斧斤客，弛担坐林莽。去去历村墟，暮归朝共往。河南有佳士，抗俗契高尚。菑畬伐芜秽，生物遂时养。先庐傍泉石，画史列函丈。岂不怀达兼，谁能委幽旷。南山久觌面，傲岸并穹壤。浩然眄轩豁，物我气交畅。矢言惬贞操，比德副崇仰。于以懋脩龄，千秋表遐赏。
南州高士图
作者：胡布
朝代：元
体裁：古风

炎季阨阉竖，烈士希令终。明哲思保身，若人旷遐踪。姜袁相拟望，申茅方厚崇。党锢亦周旋，君门榜目空。东湖一诸葛，伟气表麟龙。陈榻尚辞辟，琼门无贵通。道行扇豫章，画图旌德容。遐想人如玉，月明皎双瞳。西山挹灏爽，千古凛高风。已矣磨镜客，取信灌园翁。
南皋草堂诗
作者：胡布
朝代：元
体裁：古风

午位缅平陆，草堂构崇深。琅玕生清风，云石冥昼阴。徵士邺侯裔，牙签榜书林。出试会计劳，浩然返阳岑。逍遥二三子，被褐怀璆琳。开口说道义，摛辞吐英音。时来共高敞，夷散供幽寻。龙门昔荣拟，登陟久所钦。况以表虚堂，万理具一心。清明探逸操，豁达流冲襟。勿谓无知己，丘中有鸣琴。
南谷丹房诗
作者：胡布
朝代：元
体裁：古风

天地幻炉鞴，阳阴交混融。惟复建始萌，兆基在中宫。鄞鄂表黄舆，凝神备乾功。虚无合元化，化感体玄同。江君宅午谷，习静怿屯蒙。汎水汲玉泉，假火樵苍松。中文首群武，温养德弥充。闿舒确至宝，大道顺以鸿。内功證天图，外药起疲癃。会约列禦寇，八纮御泠风。
南风歌
作者：胡布
朝代：元
体裁：四言诗

至德交孚，生物畅茂。以洽万民，愠解财阜。赓歌责难，卿云象德。鼚轩鼓舞，俊乂在侧。授受休光，仁被八表。前王圣哲，后世梦杳。
卞永清求母
作者：胡布
朝代：元
体裁：古风

兵革二十年，忠孝可屈指。天道感至诚，岂孤难能事。东平卞孝子，载毒失慈母。哀哀陟屺辞，丧乱不知所。两乡十三载，子念母忧苦。天人理交孚，至谊格敦叙。皎如青天表，日月复可睹。彝伦久罙全，悲喜殆旁午。粤更壬辰变，烽燹均率土。骨肉异风枝，周南忽行路。继黄惟祖曹，汗简窃有取。将使居子臣，天下知君父。多君踵往哲，俛仰无愧怍。金石寿吾辞，高光迈前古。
即事
作者：胡布
朝代：元
体裁：古风

溪堂霁霭散，岩树云光落。白鸟度曾峦，青烟起长薄。采芝逢逸叟，隐几比东郭。勖此山泽癯，西笑长安乐。云泥分静躁，隐显世参错。异曲既无能，寿橒斯有托。
即景
作者：胡布
朝代：元
体裁：七言律诗

霞綵星文绮叠层，万山金翠与凭陵。川涵落月寒光早，云净遥天旭日升。北极九门通虎豹，南图一息起鲲鹏。非关松菊招陶令，本为莼鲈返季鹰。
去国
作者：胡布
朝代：元
体裁：七言律诗

去国轩轩眷治隆，为农寂寂愿年丰。投金空学屠龙技，拖玉深惭缚虎雄。断石土花谁试剑，荒台云树自歌风。微躯恨不凌霄汉，六合乾坤入望中。
又用韵二首奉答·其一
作者：胡布
朝代：元
体裁：七言律诗

虎盘囊映赤霜袍，猎猎霞裾称远遨。星汉河源穷博望，鱼龙江海识琴高。崆峒老去诠龟筴，阆苑归来翳凤毫。自向漆园逢傲吏，耳根玄籥鼓风涛。
又用韵二首奉答·其二
作者：胡布
朝代：元
体裁：七言律诗

梦里云霞觐赭袍，飞烟冉冉紫京遨。璚林碧玉三田暖，仙掌黄金一柱高。化气赘疣归大幻，刚风身世翼轻毫。苏枯不用天瓢滴，挽取银河泻瀑涛。
友竹张神童归林之轩
作者：胡布
朝代：元
体裁：古风

绿云蔼千亩，绿玉洒寒梢。苦节承孤干，虚心纳故交。神凤酌清醴，葳蕤紫金苞。珠实为其食，瑶林为其巢。朝阳何杲杲，刷翮秋空早。华采丽曾霄，长鸣振穹昊。浮云如车盖，奄忽摧阳光。中道惜羽仪，回身归九章。托以千春秋，冥栖最嘉祥。枭獍亦有科，雕鹗且飞扬。磔彼父与母，搏空啖肥香。小鸟有同心，鹪鹩一枝藏。时哉游郊薮，永恊瑞世康。不逢尧舜禅，共老丹山阳。
友竹轩诗
作者：胡布
朝代：元
体裁：古风

遗簪二十载，閒居眷朋俦。感念负奇节，虚心事交游。广庭风雨外，青灯几案头。赖子相容与，以遂慰清秋。既此叹长夜，复盼空樽愁。将子共贞操，永竟百年谋。
双桐生空井
作者：胡布
朝代：元
体裁：古风

翠叶承华露，银床拂劲枝。泉将季月竭，根分沃土滋。具实留丹凤，汲古縆朱丝。时春还照影，鸾交湛碧漪。
双清栖诗
作者：胡布
朝代：元
体裁：古风

天人皆得一，万物凌嚣烦。内外致不殊，虚明彻渊源。袁子美冰玉，乃心洽春温。孤高抗尘俗，崇搆何轩轩。内以囧吾中，外而接光妍。至人齐物我，道合气交宣。位育致不难，圣功无间然。所希贞白业，世德懋高年。
双溪佳士诗
作者：胡布
朝代：元
体裁：古风

雄山峙飞壁，环以双溪流。中有遁世士，探奇迹冥搜。山川惬素尚，城阙希同俦。缁尘涴素服，白眼偶来游。玩景隐显间，放情八极周。日暮睇故园，回冈沿近丘。尘缨思一濯，跬步林泉幽。岂曰旷流览，豁然清殷忧。卷舒合天随，匪躬道不侔。乌喙日已远，安事五湖舟。
反君马黄
作者：胡布
朝代：元
体裁：古风

良马处内厩，食充体满盈。肥骄反促气，缓步驽骀行。六辔间金错，绿玉曼朱缨。群羁相照耀，障泥锦织成。矫饰有馀辉，奔突力难胜。极知非诡遇，牧养过嗟称。吴坂险而峻，天闲岂复经。危机所不蹈，驰骋尚无能。伯乐委时弃，九方谬见徵。终然具形仪，才德假虚名。汪洋縻天禄，君恩素匪轻。义当竭贱愚，报效乏忠诚。有知宁负耻，顾影绝嘶声。造父猥哀怜，备存竟何荣。脔肉奉庖御，庶以谢天刑。
反当欲游南山行
作者：胡布
朝代：元
体裁：古风

日月不同经，山海且周移。理乱相踰越，万世若通逵。文武帝天下，独夫见陵夷。周公三吐哺，天下相同归。大圣不独断，众人尽所私。股肱信善善，贤愚类不违。各有王佐才，趋向审所之。
反当车已驾行
作者：胡布
朝代：元
体裁：古风

具薄酒冀敷厚情，主宾合德，丝管停声。起舞奉万寿，乐献答千龄。勿愧暂驩宴，期念长合并。
发澹湖
作者：胡布
朝代：元
体裁：七言绝句

鹤林轻雾散馀寒，翠竹交阴不碍冠。十里晓风花作陈，乱飞梅雪拥征鞍。
发霅上
作者：胡布
朝代：元
体裁：古风

理棹环枝水，依岸历横塘。织翠将苔叶，流曲度花航。绮席馀香散，澄湖明月光。怀人将遂见，望途犹恨长。奔走知形累，青紫与时忘。养真非谷口，读赋感山阳。䲭夷故宅远，麋鹿古台荒。去水芳年逝，落叶暮山苍。讵自矜班志，暂假似颜藏。
古思
作者：胡布
朝代：元
体裁：古风

去年征小月，今岁入云中。书去春莺后，梦归秋雁空。瑶筝折繁柱，翠被掩重笼。裁衣犹想体，临妆羞照容。妾岂怀私意，君亮里精忠。但惜芳年迈，未建列侯功。君行当策勋，妾行当预封。
古意
作者：胡布
朝代：元
体裁：古风

妾身当何许，君来相尔汝。烦忧在胸怀，转厌闻笑语。妾面芙容红，妾心莲菂苦。莲菂苦心尽，芙容守红死。不学鸳鸯栖，亦化蝴蝶舞。
古木幽篁图为蓝世康赋
作者：胡布
朝代：元
体裁：七言律诗

掣鳌已长连云干，泛海将刳贯月楂。培塿静忘身世小，湖江宽受洑流斜。鲜云拂曙迷青霭，凉月分秋到白沙。林下可能容杖履，拟携琴鹤过东家。
句
作者：胡布
朝代：元

斧斲云根木，瓢探石窦泉。旭日千门晓，春花万树明。穴深留禹迹，松古受秦封。夕嶂兼空净，秋江得月多。
同熊经彭聿宋季陈介陈亨嘉陈景寿游翠云关得涧字
作者：胡布
朝代：元
体裁：古风

手策绿玉杖，嶙峋涉天梯。云峰峙六合，面面翠鬟低。我昔乘风陟武夷，俯临三十六曲之回溪。岚花雾彩漾空碧，摩荡日月相交辉。长松百尺大十围，怪石嵑嶭虬龙飞。空山无人风落木，半夜月出青猿啼。东平刘生划长啸，手中龙泉电光绕。三山鸾鹤不可留，一片行云入秋杪。璚轩逍遥君，玉颊明珠红。笑指白石洞，挥霍双青龙。为予历陈华与嵩，天台南来雁宕之高峰。膏泉输并注其下，奔马万仞开鸿濛。云关双穴天河通，捲浪八极周崆峒。乃闻异人演至义，毗罗法门开不二。二士从容独后来，龙蛇翰墨云花坠。西来老翁追莫及，石楼青虚壁铁立。照影空潭得月明，掉头归去天风急。念我三生主玉林，天下名山谐夙心。自闻跃马泉中柱，恨不一睹锵璆琳。屈指十年沧海变，逍遥君登九华殿。予亦骑龙拥翠鸾，东归麻姑寻紫坛。长年青䭀饭，食实翠琅玕。飞来紫霞凌羽翰，竦身忽在青冥端。一鼓刚风挟素月，列峰照眼金斑斓。白马秀出云林山，烂银查堆如弹丸。卓笔之峰出其右，手接南斗挹回辕。攀萝缘石坂，汲水松花涧。笑杀鹤上人，吹笙碧桃晚。三时玉女吐兰臭，九门霹雳巨鳌吼。阴崖风雨碧波凉，潭底雷文赤蛟走。脱我紫绮裘，因之双佩玦。濯足岩下泉，凌空扫瑶雪。莫碎白玉斗，且拂珊瑚枝。山花与醉客，何处不相宜。请君看取天目之西陲，崭然枝倾天崿颓。人灵八百万，不啻一土坏。请君看取昆崙之北角，万斧昆吾不能斫。巨灵一劈迹如削。乱鬼冲风六时作。一山一水直万钱，且复对此酣歌眠。黄河九曲犹清浊，泰山高高荆棘天。致身福地人中仙，何用戚戚悲流年。愿从置酒三百斛，一斛为君挥百篇。
同牛谅士良董在彦志王钦守敬莘野叔耕莫士安惟恭朱武仲桓徐贲以文何恒得常宿马庸敬常舟中时禁酤次早偕九君子为冯信祖母执绋得逐字
作者：胡布
朝代：元
体裁：古风

怀宴喜留袪，揭厉不成曲。掞思丽霄汉，缅斝想醽醁。客留广练被，榻共侏儒宿。环篆盘螭暖，咽漏铜龙促。坐披庾亮月，佩韵元昆玉。风静馀春远，星发流云逐。岚气荡鲜飙，镜水摩空绿。舟停鸥许讶，夜渴波还掬。摛藻锵瑶艳，列绮光华烛。尚怀同骥附，终以愧貂续。
同聂镛茂宣王行止仲袁养福能伯宴刘别驾胜彦清宅得青字
作者：胡布
朝代：元
体裁：古风

上客佳时集，衡门缇骑停。铿金披艳藻，鸣玉振芳庭。麟卣归肴核，鸾觞浮醁醽。花明杂树锦，山翠凤凰翎。览景念时聚，荐芳惟德馨。酣歌退落日，缓带倚春屏。主奉以百年，宾酬愿千龄。讵知今日怀，明时在丹青。
同虚傅高士诗
作者：胡布
朝代：元
体裁：古风

一身同太虚，万有齐物我。至士执天行，毫芒迹无涴。傅君玄圃客，龙虎潜幽逻。凫舄忽经天，璚筵登右个。归来契无始，偃蹇空林卧。达生豁聋瞽，流景浮云过。化化体物先，无声足谐和。子如补窍凿，混沌元安妥。八表洒泠风，虚舟纵冥柂。
君子有所思行
作者：胡布
朝代：元
体裁：古风

严驾出燕冀，引领东都门。曾台鳞雕甍，绣柱擎飞轩。八节考钟鼓，列筵鼎食尊。歌舞徵齐赵，粉黛不给繁。泰安弃兵甲，搆艰十一存。尚倚仁洽久，宗祀幸未湮。匪直戒满盈，谅由观化原。岂惟尧舜治，历年遂不泯。真儒可乏术，横天肆流奔。卫翼藉康哲，图回独烦陈。端念劳居逸，积思尽厥臣。百职监繇隶，宴安岂祸根。回天自有经，兴复归本元。将告众多士，服德以昭愆。
君子行
作者：胡布
朝代：元
体裁：古风

饥从猛虎食，渴酌天池泉。天池清且远，猛虎食恒鲜。莫以松柏贞，不树桃与李。莫以刍荛贱，鄙言不入耳。慷慨求衣食，直道偏荆杞。有异春华荣，不同秋霜死。古之英雄人，岂得处疑似。
吟东武吟
作者：胡布
朝代：元
体裁：古风

弱稚读古书，十三知大义。训习粗可观，倾乡值戎事。十七从征战，随军谨沟垒。自惧弛负劳，不敢废文史。楚楚挥翰成，措辞通性理。十九客闽师，颙邛四方使。尝挟金镜策，上窥唐虞际。亟欲洗嚣烦，廓清扫氛翳。既冠责成效，侃侃牧庶类。宏仁愿亦溥，志大竟乖惠。圆方世龃龉，德恶异伦拟。鹰犬血爪牙，鹪鹩则林避。长饥信陶咏，馀富徵黔谧。匪曰恃末才，儒先委时弃。风云息胸宇，泽济韬涯涘。闻道一何先，未老心如醉。贞情安晚节，虚囧挹仙气。向来滞形迹，回顾析非是。何叹失东隅，桑榆良有遂。
听筝堂送朱启文归虎林省亲
作者：胡布
朝代：元
体裁：古风

秦人破瑟促瑶柱，翻作清商去声谱。唳鹤群高咽素云，雏莺语滑烘春树。故家王谢挹风流，罢笛徐将玉拨搊。桓伊双手金縢曲，风绕鹍弦璧月秋。欲鼓阳春和弥寡，调高谁是知音者。改拨骊歌慰壮游，白云冉冉吴山下。
吴城即事
作者：胡布
朝代：元
体裁：七言律诗

浮槎隐隐逐飞蓬，一脉潮来万水通。暂止行云将雾雨，欲凭孤雁驾天风。千秋王气麋台冷，百里边声雉堞空。今古兴亡固如此，青山何似愧英雄。
吴季孺家有六槐徵诗
作者：胡布
朝代：元
体裁：古风

泰伯廉让风，高光亘千古。遐哉遗绪贤，俨恪踵前武。峨峨縠弁下，文采豁眉宇。华构夹六槐，书声被林莽。托根泽先世，验德自王祜。云屯当九夏，结翠振能舞。面彼公位尊，舍市如旧举。逢迎尚訚侃，揖让礼斯睹。黾俛迪前修，馀光照圭组。
周柏寿隐居诗
作者：胡布
朝代：元
体裁：七言律诗

学律穷经事已讹，鶱飞回首畏矰罗。潜蛟入海风涛静，来凤成巢竹实多。爨下枯桐当雅操，山中丛桂拟招歌。移文不愧重来客，千古高情意若何。
周秀才桢入闽采诗
作者：胡布
朝代：元
体裁：古风

大雅三百篇，诗亡千载下。苏李泄其淳，曹王绮其亚。六朝相侈靡，铿逊谐音声。唐始鸣清新，李杜乃恢宏。下逮末世才，浮华亏理质。艳冶风月间，鄙俚寡声律。钟镛久绝响，瓦缶畅纷披。雕琢掩神明，举世尚然非。喧阗起好恶，摸仿牵绪馀。糟粕益萦缠，驳杂昧专途。君子悼世降，诗废理随湮。不有关礼化，曷得较情真。眷言观世风，无为拟纤郁。尚录七哀辞，因之四愁曲。圣哲存郑卫，返古励浇漓。鼓刀叩角语，不得独弃之。子行保明哲，履视勿伤残。八闽多雾雨，杯酒以加餐。丈夫局空堂，天下终环轨。异俗有所尚，尤宜陈厥始。高志古人行，力求古人心。行当万里外，洗耳治平音。
咏史
作者：胡布
朝代：元
体裁：古风

尺音有重根，腐新有馀辉。谁是悲乡土，弃置草间啼。苏季百金尽，还家耻嫂妻。一朝冀荣宠，出口保安危。富贵不役人，儿女自奔驰。何言况草木，及时遂华滋。客子常畏人，途路有相知。
咏史·其一
作者：胡布
朝代：元
体裁：古风

仪象出心易，开天肇人文。厚生烹饪具，礼以俪皮昏。二十五弦瑟，声谐时晏温。庶物皞康哉，嶷嶷德无尊。一画以统万，幽探万化原。先天天不违，推策蓍龟言。
咏史·其七
作者：胡布
朝代：元
体裁：古风

夏亡伊洛竭，天弃不渝纪。蛟妾告吉凶，矜骄事专质。暴民昧大难，为国徇奸轨。万姓乃不堪，匹夫无嗛志。唯昔走三㚇，石泣泰山起。喋血毒庶蕃，祸淫由怨始。
咏史·其三
作者：胡布
朝代：元
体裁：古风

宛朐得宝鼎，五种艺成功。治气安民生，教用利不穷。圣德美徇齐，梦臣俱景从。五行起消息，星历尚推崇。瑞应玉英见，垂髯迎异龙。与虚合不死，弓剑缀遗踪。瑄玉与嘉牲，荐飨登奋庸。昌哉备制礼，奕世泽休风。
咏史·其九
作者：胡布
朝代：元
体裁：古风

独夫乱天事，毁信崇恶机。诡智足拒谏，巧言能饰非。天下奉一已，凶奰日孜孜。炰炰敛众怨，委弃鹿台资。七窍哀忠良，斮胫虐无遗。万民涂肝脑，嗛嗛中顾私。龟毛兔亦角，河竭兆其危。宝玉衣自焚，聪明致愚嗤。
咏史·其二
作者：胡布
朝代：元
体裁：古风

牛首起烈山，赭鞭鞭草木。啬事师有恒，维时播百谷。品药别味性，利诲保生育。食天子庶民，重卦演成卜。昭苏遂出息，区萌达时燠。惠我万世仁，澹然化隆俗。
咏史·其五
作者：胡布
朝代：元
体裁：古风

陶器不苦窳，竹器成寿丘。至德让不怿，皇天鳏下求。二女正阃纲，顽嚚致和柔。五十慕父母，反傲诚亦周。敬敷承五教，荩臣格天休。授受恢圣谟，我人沐嘉猷。
咏史·其八
作者：胡布
朝代：元
体裁：古风

祝网既归仁，视民知治道。阿衡正天下，复亳申帝诰。有众率怠惰，嗷嗷不自保。上帝锡汤征，把钺严天讨。德威定海内，甚武崇王号。四渎亦已脩，民居仰宏造。
咏史·其六
作者：胡布
朝代：元
体裁：古风

续业疾先非，胼胝役心骨。仁美德不违，身度声为律。沕穆乃纲纪，权衡称以出。开道决山泽，给馀均食物。职贡各有常，三壤赋成实。孜孜在黎庶，泣罪刑既恤。大功讫四海，九德甫宁一。天与子启贤，重命用休匹。
咏史·其十
作者：胡布
朝代：元
体裁：古风

崇虎谮既息，羑里脱樊笼。茀禄懋承天，骏命畀至公。汉汝远被化，虞芮质成功。期颐归善养，貊矣德音洪。寰区三有二，服事礼弥恭。大善德不形，典则嗣惟崇。艺王积有素，锡利载周封。至治穆烝哉，拳拳梦飞熊。
咏史·其十一
作者：胡布
朝代：元
体裁：古风

芮谏卒不从，荣公终得禄。卫巫善监谤，道路行以目。侈傲日专利，发器漦出椟。流毒产褒弃，荒淫轨前躅。川竭岐山崩，檿弧验箕服。连烽奉一笑，遂至骊山麓。失德绪已微，东西既无续。
咏史·其十二
作者：胡布
朝代：元
体裁：古风

纲常挈万代，礼乐范百王。道尊德无位，金口振四方。明先人纪立，发后世维张。不有集大成，人何仰休光。用行蛮貊化，退舍不民忘。惟功非禹下，式廓侔素皇。桀纣不我师，背道弃天常。德兴昭久泽，暴速实自戕。尊贱有述作，因之陈五章。大哉善淫戒，俾化与天长。徽猷沐万世，仁惠浩无疆。
咏史·其四
作者：胡布
朝代：元
体裁：古风

纯衣冠黄收，惟德则天大。饭啜土形塯，茅茨椽不采。善旌谤有木，天下服四罪。顺则安耕凿，帝力何有在。禾箑脯生厨，凤仪绵十瑞。伟欤揖让化，万世休光逮。荡荡无能名，执中大无外。
咏石
作者：胡布
朝代：元
体裁：五言律诗

仇车方误中，神鞭惊血流。人化悬知节，羊变或难求。藓润珠含露，萝碧月生秋。方向君平问，当念宋人留。
善山徐氏交柯图诗
作者：胡布
朝代：元
体裁：古风

厚德比封植，高柯验交孚。仁至泽亦流，休祥徵冥符。素闻东海士，偃蹇在林居。天壤寄高情，乃心道为娱。为善既有积，衷诚宜诞敷。以之生物遂，浃洽贯根株。王槐衍后庆，高门多令誉。宜尔继承贤，宏仁表无踰。清芬绵奕叶，世德蔼方腴。所愿体祖怀，林林诏新图。
囊空·其一
作者：胡布
朝代：元
体裁：五言律诗

中和贫亦达，庄敬行方成。天地气同顺，蛮夷化必行。固穷安义命，有道自亨贞。金玉身中物，归求已富盈。
囊空·其二
作者：胡布
朝代：元
体裁：五言律诗

性迂耽已学，计拙背人情。道大富千古，心高贫一生。坦夷培旷达，恬澹勖清明。迹我熙春域，家珍禁大成。
四时·其一
作者：胡布
朝代：元
体裁：古风

投迹泉石间，怡情事虚旷。和风蔼庭宇，弦琴发清响。青阳畅萌达，万物日滋长。膴此生物仁，伦侪迹幽赏。閒居永年寿，安阜遂时养。山水有知音，沧洲缅遐想。
四时·其三
作者：胡布
朝代：元
体裁：古风

金风荡嚣暑，高天散馀凉。楼居爱清爽，良友来何方。牙签榜群帙，肄习登时良。至理何昭昭，稽覈穷干霜。蔚为命世贤，道统绍羲皇。馀波禆圣化，皞皞斯民康。
四时·其二
作者：胡布
朝代：元
体裁：古风

炎天日益长，我屋青山下。松涛阴籁沸，飞瀑交湍泻。扫径延亲友，棋枰坐清野。永昼无杂言，机深敌弥寡。尘劳愿屏息，心手乘閒暇。胜负意俱忘，傍观奚足讶。
四时·其四
作者：胡布
朝代：元
体裁：古风

繁阴冱凄洌，九野天一色。伏槛睇远山，瑶华洒虚白。至阳冥物化，群动根无极。开端兆方来，轘辕循轨则。展图契周子，设象明羲画。太古画如何，鸿蒙非象识。
回途有怀彦清知已联句·其一
作者：胡布
朝代：元
体裁：七言律诗

涉江归路采芙蓉，怅望佳人莫我从。高树绝凉红叶暗，远山秋净白云封。冥冥寥廓翔威凤，湛湛渊奫隐蛰龙。此意祇应陶令解，东篱千古企孤踪。
回途有怀彦清知已联句·其三
作者：胡布
朝代：元
体裁：七言律诗

江乡云物澹秋容，静者幽居得过从。三径鞠存高士节，千龄松耻大夫封。名高日下知鸣鹤，道隐隆中忆卧龙。自慰鄙怀欣远觌，孰能肥遁慕遐踪。
回途有怀彦清知已联句·其二
作者：胡布
朝代：元
体裁：七言律诗

马头飞雨湿征衫，来到幽居思不凡。一榻卧云茅屋静，五松环径古苔缄。青精老去同谁饭，黄独肥时祇自劖。乘兴不嫌来往数，重携琴鹤度秋岩。
回途有怀彦清知已联句·其四
作者：胡布
朝代：元
体裁：七言律诗

西风凉气透轻衫，马上看山自不凡。半岭夕阳鸿雁度，一川秋色水云缄。灵芝为约高人赋，琥珀还从野老劖。终古为霖期大泽，旁求何必问商岩。
圣人出
作者：胡布
朝代：元
体裁：古风

黄河清，泰阶平，甘露降庭醴泉生。布卿云，耀景星，粤若稽古兆休祯。天人合，万化并，五常并脩见玉英。天则瑞，圣何徵，元元延伫久屏营。曰纵暴，以亟盈，休倾之否泰可迎。肃后尘，播先声，凤凰览德辉来庭。嚣歊息，区宇宁。圣人出，仁风兴。
在海上作
作者：胡布
朝代：元
体裁：古风

扶桑升朝晖，海水深波澜。坤维俨灵轴，乾象耀浮寰。一气混元化，二仪相轘辕。百体本巨微，生类始颇偏。人生无贤愚，舒卷信有然。何者齐彭殇，万世俱摧残。鹪鹩以微免，吞舟保巨完。潜泽所不容，不在潜泽间。
坐雨·其一
作者：胡布
朝代：元
体裁：五言律诗

碧落群峰外，衡门五柳边。顽云犹障水，丽日欲经天。问俗增愁苦，论兵忆岁年。如何王猛计，寂寞祖生鞭。
坐雨·其二
作者：胡布
朝代：元
体裁：五言律诗

落叶初飘瓦，流风故乱帘。山虚云抱石，树阔雨交檐。已分黄鸡社，方膺赤雀占。平生千古意，牢落著书淹。
城山阁诗
作者：胡布
朝代：元
体裁：五言律诗

危阁凭孤堞，虚窗纳万山。晓红销挂镜，秋绿净飞鬟。作吏携书往，宁亲待禄还。南阳好孙子，家庆老逾閒。
墙上难为趋行
作者：胡布
朝代：元
体裁：古风

东方曈曈星晰晰，鹊飞门前梧树集。启我荆扉视，遥见远人以晨征。客从东西南北来，息疲马，结绶拂长缨。请客上堂出屈卮，自言空村但餔糜。客辞别家年及期，九州豺虎夹道啼。豪贤在路不择噬，月黑水白汨深泥。旷野无人居，雨雪何霏霏。狐兔在地走，机罗空设施，麇麚成群饮人脂。兽走啖不及远道，行人往往不能驰。蒿莱蔽目生，黄雀飞去暮未栖。虎大见雀骇，见雀去山树。雀遗弊虎皮，虎视空睥睨。白日禽兽争驰突，人群呵禦至日没。日没复纵横，人各不保生。路难行，棘与荆，何能远游逐利名。拂客面上尘，爬搔虮与虱。食我餔糜居我山，水窟饮泉力耕种，山樊寥寥寿安逸。客今忧思父与兄，何不拔剑邀徒旅，斫草驱狐兔。弯弓月张抨豺虎，黄雀麇麚不足数。父母妻子得相见，乃不此身隔异县。慊慊心意关，莫以此言泪如霰。
墨菊
作者：胡布
朝代：元
体裁：五言绝句

彭泽归来后，缁尘点鬓丝。乌纱漉酒罢，挂在菊花枝。
墨菊
作者：胡布
朝代：元

彭泽归来日，缁尘点素丝。乌纱漉酒后，挂在菊花枝。
墨菊
作者：胡布
朝代：元
体裁：七言绝句

陶潜宅是右军家，移得秋芳共岁华。金质晓凝烟雾重，东篱烂漫墨池花。
夏侯敬业桃花别墅图
作者：胡布
朝代：元
体裁：五言排律

嵌窦栖云屋，湍洄带海潮。危峰虚紫翠，激涧堕琨瑶。树密潜通寺，山深不见樵。苔矶浮雨色，药径引春苗。碧藻刺波出，赪鲤透层跳。绿萝疑碍石，榰木自成桥。傲迹韬轩冕，伊臣畏市朝。系船犹种柳，饮水讵辞瓢。幸此觉尘梦，何言图縠绡。
大垂手
作者：胡布
朝代：元
体裁：五言律诗

翠袖云初卷，金莲步欲欹。雪纤回凤态，酒晕暖蛾眉。逐吹微淹气，临筝误拂丝。金谷休教晚，春风惜少时。
大道曲
作者：胡布
朝代：元
体裁：古风

鸟鼠不足登鼎俎，罗网不能致龙虎。所以旷达人，甘心托卑污。乘田委吏岂足数，圣人当之安所主。洁世陨天全，伤清非律度。尧舜百代事，规规有常程。夷齐以义去，后代死沽名。伊尹三往来，效者失其诚。老聃伏柱史，切切避虚声。子房全去就，去就鲁连轻。欲食当思耕，欲衣树蚕桑。逞舌画雄略，假仁仁义亡。鲲鹏铩翮蔽三光，鹪鹩深处一枝藏。竹花结实凤凰至，卿云五采明朝阳。经天纬地论贤圣，王乔矫手略不听。呼吸元气御日月，天地有穷道难尽。卷者不复舒，志尚焉可并。万世迭更变，亿兆各顺令。
天渊诗
作者：胡布
朝代：元
体裁：古风

广阔遍穹昊，静深湛泉源。四德俨有临，时发皆当然。刘子味费隐，天机察鱼鸢。水流物生植，微显道体全。理寓有形发，道由无形传。既无性外物，统体归一元。利以见大德，及时安所便。圣作万物睹，空洞用交宣。至哉惟尧舜，盛德宜配天。行行心乃心，不忝亦不愆。川流斯浃洽，敦化识大原。所愿希圣人，坦途轨名言。
天马图为张希悦题
作者：胡布
朝代：元
体裁：七言律诗

骏骨棱棱火鬣分，铁连钱映五花文。江南岂有真龙种，冀北当空万马群。我昔天闲瞻步武，人今墨素识风云。披图惆怅怜神物，四海犹思汗血勋。
天鹅
作者：胡布
朝代：元
体裁：七言绝句

断岸芦花扑浪腥，一双栖泊向长汀。鶱飞未欲凌霄汉，岂傍蓬蒿畏海青。
太白问月图
作者：胡布
朝代：元
体裁：古风

翰林失意辞金马，散漫雄文继骚雅。一种停杯问月情，自言举世无知者。盛时冠盖隘神州，豪爽巳应无比俦。填胸磊磈付杯酒，啸咤风云江海秋。画图睥睨寥天表，问答深衷契冥杳。当年心事竟谁同，万古茫茫海天小。文章英谊八百年，貌得玉树临风前。月明亦有金樽酒，此意千秋谁与传。
奉和刘二绍见寄咏怀·其一
作者：胡布
朝代：元
体裁：古风

吹万泄元包，混沌以窍死。端行遂不偶，当理生仁义。众口苦难调，任真澹无昧。大观祛物役，仁至归吾事。泰宇何皇皇，坦途绍前轨。
奉和刘二绍见寄咏怀·其七
作者：胡布
朝代：元
体裁：古风

梁栋适大用，斧斤嗟夭伤。陈牺被文绣，终以致烹鬺。蝠鼠远豆笾，薪樗爨无光。有才非所贵，废弃保天常。黄犬以猎亡，商颜是非乡。相与合泾渭，无为清浊妨。
奉和刘二绍见寄咏怀·其三
作者：胡布
朝代：元
体裁：古风

湛露晞朝阳，隆寒倏凄洌。㷀㷀远行子，企志迈前哲。力疲东野马，逐日心弥切。时往道阻脩，行难不可辍。食梅纳酸楚，抱素徒哽咽。志士不忘劳，悯怓浩中结。
奉和刘二绍见寄咏怀·其九
作者：胡布
朝代：元
体裁：古风

奸轨出多岐，靡然赴声势。权门徼功利，大道且榛秽。魏瓠称广容，街术工妍丽。愚公太行计，神力竭精卫。岂若遗嚣嚣，巢居抗高谊。式廓返一真，羲皇妙心契。
奉和刘二绍见寄咏怀·其二
作者：胡布
朝代：元
体裁：古风

三盗各得宜，大钧播群有。元兀逐利欲，攘窃生腋肘。至哉无为化，不欲赏不取。谁能盗清宁，不仁物刍狗。
奉和刘二绍见寄咏怀·其五
作者：胡布
朝代：元
体裁：古风

圆方一培塿，万有衡气机。原始以要终，达观守端倪。生生质纤巨，赋受体穹卑。匪污合蹠蹻，匪清属夷齐。物理有自然，昭昭澹无为。空林坐逸士，终日恒不违。欲语无极言，因之决群疑。
奉和刘二绍见寄咏怀·其八
作者：胡布
朝代：元
体裁：古风

一理诞元化，洪纤不偏乖。观天见五贼，俯仰定三才。挠我既不浊，澄清复何阶。轮飞蹈水火，神观聿昭回。臣兆顺令行，天君炳虚台。勉焉诚之实，际此烛心荄。
奉和刘二绍见寄咏怀·其六
作者：胡布
朝代：元
体裁：古风

燕台郁穹望，爽气奠南服。慷慨功名场，百年鸟过目。蜚鸿纷满野，畔援何局促。忽忽成殿屎，誉髦悲异曲。至人齐机括，坎止寄荣辱。天外有奇怀，抱雌勖贞独。
奉和刘二绍见寄咏怀·其十
作者：胡布
朝代：元
体裁：古风

二气妙陶冶，定形各昭融。反常为变易，闭隔久弥通。麟凤称不祥，虎狼暴威雄。枭獍磔父母，鸷翔殄元凶。以我鼓善行，孰云妨德风。胜人在天定，万古理攸同。
奉和刘二绍见寄咏怀·其四
作者：胡布
朝代：元
体裁：古风

万化一原出，天人理交孚。中和由已致，天下为亨衢。古圣邈已远，名言徵简书。先贤谁继踵，太极蔚成图。后际良不外，前瞻亦无馀。斯言苟有合，何陋九夷居。
奉和刘二绍见寄秋怀之什·其一
作者：胡布
朝代：元
体裁：古风

四泽被重阴，群芳播蕃结。潢污濯霖潦，江海逾通越。朔风号外野，来雁初悲切。尘匣閟纯钩，千秋玉花热。清霜逐流景，常恐飘华发。靡靡万古愁，南天耿秋月。酾君酒亦醉，服君德弥洁。犹有慰羁孤，钟镛为予发。
奉和刘二绍见寄秋怀之什·其二
作者：胡布
朝代：元
体裁：古风

卧痾烦幖帙，揽衣起弦琴。慨彼古哲人，危言岂伤今。至德谅遐旷，南薰嗟陆沈。泠风拂朱丝，朗月为知音。霜露泫时再，羁人将苦心。平原落木下，灏爽澄秋阴。羽铩孰兴眸，鹪鹩克幽寻。庄梦囿成算，杞忧非己任。长啸舒愤衷，逍遥肆冲襟。壶觞藉俦侣，不醉复同斟。
奉和郑编脩本解难·其一
作者：胡布
朝代：元
体裁：五言排律

圣主中兴日，神功佐运年。卿云开华岳，王气障幽燕。望阙河山近，瞻天日月悬。九成来凤鸟，八表净狼烟。跋扈将军死，通明宰相贤。可无惭汉节，喜复戴尧天。
奉和郑编脩本解难·其二
作者：胡布
朝代：元
体裁：五言排律

帝力歌垂拱，民思乐治平。百灵方效顺，万宇欲销兵。卫翼金汤固，陶甄玉烛明。皇畿归大统，天眷及群生。九鼎终神器，三光体国衡。寸心云汉表，决眦望宸京。
奉寄二兄
作者：胡布
朝代：元
体裁：七言绝句

兄奉慈闱傍楚山，弟勤王命客闽关。人生忠孝行天下，千里浑如跬步间。
奉寄全禅师
作者：胡布
朝代：元
体裁：古风

高僧惬胜槩，卓锡憩三华。梵呗下天乐，香云将雨花。万法汇一源，众流息纷拿。方知湛渊默，足以绝世哗。止水鉴空影，飘风散流霞。夙闻契圆悟，方便演三车。勉旃各遂养，愿得近袈裟。
奉寄刘都司绍诗并叙
作者：胡布
朝代：元
体裁：古风

伊昔负雄略，义客王师垒。决志归一途，预筹失得累。败亡均自取，好恶擅功罪。在在势相高，起非衣裳会。利器已瓜裂，外否由中溃。孤愤委良谋，全身保先退。我时瘴疠使，分迹南荒最。子学鲁仲连，乘风蹈沧海。区区縻浙食，友信鱼鳞萃。远得翰林书，殷勤报同类。子以直相忤，去国佐中外。汾阳知待士，得才契鱼水。青蝇登市朝，兀隉贤良辈。周吕我同侪，去留岂乖背。梦寐想容辉，停云邈如对。始子过西湖，我适先归佩。应酹岳王坟，莼羹斫鲈鲙。及兹一握手，惊喜成聊赖。共保生还躯，暂收家国泪。死者何茫茫，生者蓬根脆。离别踰十年，几何天地内。寰极閟神宝，嘉遁严幽晦。将使全天彝，同尘养贞遂。归来旧云壑，第屋依松桧。翾飞在清时，德盛功逾迈。相望泰山高，萦结黄河带。
奉寄姚东之
作者：胡布
朝代：元
体裁：古风

同气结同心，含光异流俗。白首惬素怀，子病犹我辱。丈夫区宇志，道枉非戚促。彼取吾弃捐，纷华耻贞独。青松翼高阜，风飓激喧触。岂不荡枝梧，根深植弥沃。长安信可乐，西笑尚极目。馀子竟嘻嘻，阮生何恸哭。采薇道如砥，往矢无返曲。将子懋永年，高光冀相烛。
奉寄宋季仲温
作者：胡布
朝代：元
体裁：五言律诗

不见宋高士，顿亡书法奇。风云洞筋腕，金铁起蛟螭。吝字诗尤简，逃名世愈知。若君躬履践，岂后古人为。
奉寄林鸿子羽
作者：胡布
朝代：元
体裁：古风

我客樵川方十日，君亦入关寻寓室。北桥青眼识同心，古寺琴樽话稠密。浮云轩冕委敝屣，四顾天壤穷俦匹。酒酣长啸吐虹霓，磊磈填胸恍如失。君下三山度剑津，我留杭邑未弥旬。忽闻行李有蹉跌，太息中道生缁磷。长天茫茫白日晓，一气吹万回阳春。樊笼岂得系麟凤，即喜透网遗穷鳞。太原冷毡蛰文掾，书来羡尔无怀民。冶游纵饮足肆志，冲抱洒洒凌秋旻。我欲从之路遐阻，岁暮褰裳畏零露。明年花柳晋安春，握手狂吟醉何处。江海间关人物改，往事嚣虚难此数。风云遗梦去无踪，俯仰閒情亘终古。离鸾别调寄瑶轸，馀韵苍凉绕闽楚。何当把袂挹泠风，刷羽南图事鶱举。
奉寄江知司汉
作者：胡布
朝代：元
体裁：古风

弱节委虚名，江海负羁靮。叨友贤俊人，春风幸披识。晤言劳轸念，谠论陈宏迹。岂谓陨良图，俯仰成今昔。分飞况鳞次，相视烦蓁棘。梅尉终飘举，颜坏苟栖息。共有家国怀，俱渴云龙迹。拊膺九折路，感义千金璧。大圣畏匡人，迟迟去鲁国。所愿隆弘美，致身保明德。翻飞尚一铩，奋鼓垂天翼。君若迅青云，我岂歌田石。
奉寄王辙文通
作者：胡布
朝代：元
体裁：古风

江汉一为别，山川阻音徽。虽乘闽楚流，大海终同归。曩昔露肝胆，长天秋月辉。西风入两鬓，浩素耿中逵。子实袖经济，宏才掞文闱。眼空睨八表，烈气干虹霓。而我似鹪鹩，巢深甘息机。风云成梦幻，逸思迈天飞。金石确久要，奇龄祝亨期。垂天各有翮，九万尚何辞。
奉寄表兄刘二绍
作者：胡布
朝代：元
体裁：古风

杪秋病世故，息冗君子庭。饮食饫丰洁，教言承训经。结轸共清游，倡训屡相仍。凭高舒磊砢，浩啸睨八溟。各有凌厉志，南云隔寥青。敛翼事卑栖，守株坐柴扃。多君擪储偫，吟遣混浊泾。岂曰旷天才，浪怀陶性灵。暌违感夙昔，冲抱不遑宁。因以写忧惔，申章托鸿冥。
奉寄邾郳仲
作者：胡布
朝代：元
体裁：古风

昔从太霞君，东入蓬莱山。浩啸俯寰宇，风云随往还。挥手招玉华，凌虚步瑶坛。粲粲六铢服，历历九星冠。被体兰纫佩，饵砂金作盘。授我空洞章，保服千岁颜。竦身隔弱水，指顾邈追攀。云澹綵鸾远，月碧洞箫閒。怅望不可及，凝神霄汉间。
奉寄黄编脩肃
作者：胡布
朝代：元
体裁：古风

楚楚清梦阑，晨月烛我帷。起坐瞻华宇，繁星粲以辉。所思竟长夜，室空终不归。及此忘朝夕，为复夜何其。君亮蓄贞干，不顾兄弟私。愿为双鸣雉，五采丽天飞。
奉答空山处士胥叔丈
作者：胡布
朝代：元
体裁：七言律诗

何必颜坏凿旷冥，谁从蒋径倚空青。万花潭水架溪屋，九曲云山环草亭。大角流光摇璧月，中天幕翠点瑶星。枯桐剩有南薰曲，弹向秋风独鹤听。
子夜变歌·其一
作者：胡布
朝代：元
体裁：五言绝句

劈碎短竹筇，谁能居山峰。峰生山中央，磊磈刺心胸。
子夜变歌·其七
作者：胡布
朝代：元
体裁：五言绝句

蒲是无心蒲，藕是荷根蒂。蒲花见散乱，莲子结心苦。
子夜变歌·其三
作者：胡布
朝代：元
体裁：五言绝句

相思如江水，东流不向西。东流有回转，相思见归时。
子夜变歌·其九
作者：胡布
朝代：元
体裁：五言绝句

船自当风信，失怨浪颠倾。牵丝绳大柁，竿长难支撑。
子夜变歌·其二
作者：胡布
朝代：元
体裁：五言绝句

打杀双鸳鸯，催死到白头。白头不肯飞，守分合当休。
子夜变歌·其五
作者：胡布
朝代：元
体裁：五言绝句

侬爱芙蓉花，如何拔花根。花乾缀枝蒂，老死守红痕。
子夜变歌·其八
作者：胡布
朝代：元
体裁：五言绝句

汲井不能乾，井深望瓶还。虽是辘轳转，手绳见泉难。
子夜变歌·其六
作者：胡布
朝代：元
体裁：五言绝句

出门无所道，寻龟卦忧恼。见龟犹自可，无龟当奈何。
子夜变歌·其十
作者：胡布
朝代：元
体裁：五言绝句

爱欢人共道，遇欢梦暂见。心是九疑山，肠作车轮转。
子夜变歌·其四
作者：胡布
朝代：元
体裁：乐府曲辞

春蚕挂门口，抱丝到床前。镜昏不见面，施朱红可怜。
孤儿行
作者：胡布
朝代：元
体裁：古风

儿无父，母尚在。家贫不自保，身寄他乡罹患害。父母生儿时，贵儿贵是男。属当休明时，亲朋来盍簪。陈礼罗酒浆，衎衎誉言谈。长且八九尺，仁厚丰令颜。群下若屏气，威容不可干。父母乐安逸，家事所摈斥。百万上留田，买花度年日。强奴事慈父，利我所货殖。资财竟荡尽，儿大无家室。父母贫又老，咨嗟何所道。父远儿不归，良时委芳草。岂无乡里思，人情多是非。岂无乡里人，貌好心不知。儿父天一隅，寒温莫候期。道路日悠远，行人去且迟。拔剑出门去，耻作儿女啼。四顾多悲风，浮云掠天飞。熊罴号前虎啸后，怒发指天汗流颐。儿命一何辜，苍苍当为谁。儿有寸心天若为怜时。羿前驱，奡后乘。乌获奔车，鲁阳驻景。列仙缩地，轩辕出令。保合骨肉，遗民全命。稷契皋陶，允平庶政。大道无为，民法不竞。下逮万世，休光猗盛。
学剑
作者：胡布
朝代：元
体裁：七言律诗

学剑无成效蠹鱼，空将然诺重璠玙。一双白璧酬知已，万两黄金积古书。雏凤雅音希瑞世，卧龙迂计失茅庐。宋人才辨非无识，燕石分明玉不如。
守璞斋诗
作者：胡布
朝代：元
体裁：古风

至宝处浑庞，块独全天真。玄藏閟晶焰，抱雌韬至神。用舍贵知几，持盈不踰分。隐显居吾天，颐贞确常伦。昔为耀世资，今为晦椟珍。出负璠玙器，归如葛天民。卷舒岂固必，一志无缁磷。所希仁者静，主寿等阎君。
宜阳道中
作者：胡布
朝代：元
体裁：七言律诗

禾黍离离长野田，风烟漠漠度平川。楼台万户居无主，租赋三农课有年。䲭革沈浮将范蠡，银潢消息断张骞。荒村踸踔从迷径，还忆长安在日边。
宝剑篇
作者：胡布
朝代：元
体裁：五言律诗

衅子经欧冶，望气入丰城。池雄朝已化，匣雌夜屡惊。琫玉交花萼，刃血掩星明。挂墓犹将信，负背恐难凭。
客怀·其一
作者：胡布
朝代：元
体裁：五言律诗

踰月留花县，山寒昼不暄。如何嗔眼暗，秖是觉天昏。玉饭鱼羹美，银酥鳖炙繁。归心似流水，百匝绕家园。
客怀·其三
作者：胡布
朝代：元
体裁：五言律诗

独客怀亲夜，高堂忆别时。久阴妨去路，一月后归期。望日青天远，看云白雁迟。平生家国愿，百折气扶衰。
客怀·其二
作者：胡布
朝代：元
体裁：五言律诗

岸岸栽桑梓，村村足稻粱。近山民病虎，入郭吏如商。作客非怀土，思亲故望乡。近途羸马在，犹得涉冰霜。
客怀·其四
作者：胡布
朝代：元
体裁：五言律诗

山雪明残夜，江云薄晓阴。寒莎轻绿净，冻叶乱红深。论是潜夫癖，瓢烦静者心。从来泉石趣，何待此投簪。
客至
作者：胡布
朝代：元
体裁：五言排律

长薄烟飞翠，芳堞雨零珠。跬步愁泥滑，荒城况道纡。歌里来波舰，架上乱风书。所思惊梦想，携手尚揶揄。嵇眼将青共，阮泪及涟如。语盗犹怀已，之关讵委繻。感义金非贵，待价玉还沽。有虎方如勇，见龙当遂图。
宿吴兴玄妙观
作者：胡布
朝代：元
体裁：古风

玄圃邀遐赏，方外息尘机。丹书宝真字，阴洞纪灵辞。脉望从经得，玄鹤自天飞。鸟下窥鱼饵，花落罥蛛丝。流云悬度影，荡水不成漪。綵石缀珠露，翠草偃金芝。玩芳思寄迹，逐异遽乖时。吏隐怀梅福，冲素缅安期。欲结超然志，方眷二仪私。
寄展邦雄
作者：胡布
朝代：元
体裁：五言律诗

大隐犹蒙垢，狂夫乃叫阍。诸侯初按节，天子久临轩。图画刁玄伪，朝廷李勉尊。十年江海客，何以补乾坤。
富春垂钓图
作者：胡布
朝代：元
体裁：七言绝句

轩冕泥涂本异名，论交一宿去天庭。十年老我江湖梦，祇向图中觅客星。
对酒偶书·其一
作者：胡布
朝代：元
体裁：七言律诗

高树黄云际远天，秋风鸿雁满长川。孔融北海无消息，安石东山有岁年。夷散自应耽道味，经纶谁复踵常编。尘埃回首知何限，物色幽怀到酒边。
对酒偶书·其三
作者：胡布
朝代：元
体裁：七言律诗

平生仁愿及苍生，龃龉忧思殆玉成。枯槁未苏霖雨在，烽烟暂息海田更。榑桑丽日光华近，芒砀游云气宇清。且共芳樽浇磊磈，南天昨夜泰阶平。
对酒偶书·其二
作者：胡布
朝代：元
体裁：七言律诗

氛祲冥冥岁月深，镜中华发苦相侵。非关志士淹忠愤，自信仁人蓄素心。经纬有程稽往古，英雄无梦慨来今。惟凭浅酌浇愁酒，舒啸东皋碧玉岑。
对酒偶书·其四
作者：胡布
朝代：元
体裁：七言律诗

当杯入手莫辞频，一曲清歌四座春。世外云天皆自得，胸中海宇遂同仁。曼容不饮期成学，崇质留行慰养亲。犹待德辉来下日，金苞并照羽仪新。
对酒行
作者：胡布
朝代：元
体裁：古风

我有一片心，寥落万古愁。今晨对美酒，浩荡付东流。我昔探穴求虎子，西登芒砀候云气。鼓刀之人理钓竿，南山牛歌长夜起。少年激烈负壮图，自当天下奇丈夫。直欲乘风破巨浪，入海攫取骊龙珠。英英湛卢剑，玉琫青珊瑚。久不得剸犀象，斩猰㺄，星文绣涩霜花枯。幽阴污土岂足掩，神王宝气贯斗干天枢。时来天地赌一掷，握柄身先万夫敌。大人虎变非拟量，肯为竖子回容色。肆中虬髯生，抚刃强调笑。流目视河山，馀子等末照。一目飞龙人，君先我同调。岂无昂藏凌九霄，以尔席卷归包茅。双龙偃蹇不并驾，凤凰雕鹗各有巢。举觞酣歌酹万古，悲风萧条为我起。九日不可回青天，古人心事长已矣。长已矣，不复来。千秋一知已，馀子将相才。弃瓢老翁好襟怀，寥寥乃见富春台。风云图画出东海，百代碌碌徒喧豗。我御泠风振高节，上追数子相超越。鼓翼九万登鸿蒙，浩与大块同噫咽。括囊元气于卷舒，橐籥六合天为徒。
对镜
作者：胡布
朝代：元
体裁：五言排律

壮气愁笾减，朱颜客里凋。帝京红日远，亲舍白云销。裂土天犹广，长驱地匪遥。三公殊玉节，七叶愧金貂。直是民思汉，何曾犬吠尧。谶诬方士语，旌返大夫招。木石禽填海，河梁鹊架桥。钩陈垂王气，荧惑陨星妖。恢复应多士，民人谅久要。竭忠文武略，禆益圣明朝。
小垂手
作者：胡布
朝代：元
体裁：五言律诗

宝钗轻按节，犀箸半谐声。腰斜低舞燕，喉趁小春莺。杏粉涂黄润，桃脸画眉清。若弄参差玉，疑降许飞璚。
山中
作者：胡布
朝代：元
体裁：七言律诗

石林茅屋久相依，半亩松阴护钓矶。自有陇狐延上客，不教山鸟怪儒衣。清江南下星河近，白日西流草树微。莫把柴关掩秋色，恐妨孤鹤夜深归。
山中杂兴·其一
作者：胡布
朝代：元
体裁：七言绝句

山如奔马水游龙，猎猎云霞锦绮重。一览九州明望眼，天高日朗豁心胸。
山中杂兴·其七
作者：胡布
朝代：元
体裁：七言绝句

银汉浮楂八月寒，河源清浅共谁看。凿空携石归来后，从此天机不得安。
山中杂兴·其三
作者：胡布
朝代：元
体裁：七言绝句

登山有屐水乘舟，匹马篮舆任远游。磊磈满怀艰步履，只堪青眼睇浮休。
山中杂兴·其九
作者：胡布
朝代：元
体裁：七言绝句

求田问舍拙谋为，百事无营足养颐。赖有清明方寸地，静如秋肃动春熙。
山中杂兴·其二
作者：胡布
朝代：元
体裁：七言绝句

壮心登涉不辞危，俯爱熙和遂物私。忽漫青云生步履，便从西北补天维。
山中杂兴·其五
作者：胡布
朝代：元
体裁：七言绝句

坐深清兴满林塘，老树阴浓比屋凉。自足一卮浇磊磈，茅斋高枕到羲皇。
山中杂兴·其八
作者：胡布
朝代：元
体裁：七言绝句

澄清真欲剪鲸鲵，壮气威棱力未疲。更竭五湖翻四海，大苏枯槁洗疮痍。
山中杂兴·其六
作者：胡布
朝代：元
体裁：七言绝句

高天鸿雁翼秋清，海宇红云去路明。传语鲲鹏今几息，南图空阔岂无情。
山中杂兴·其十
作者：胡布
朝代：元
体裁：七言绝句

朗朗心田物我同，相忘尘世与山中。浮云净扫秋无际，璧月光华彻太空。
山中杂兴·其四
作者：胡布
朝代：元
体裁：七言绝句

归来江上鼓云和，曲罢泠风振佩珂。惆怅无人将逸操，镜天秋净月明多。
山城即事
作者：胡布
朝代：元
体裁：七言律诗

一道河流碧绕城，累累雉堞表干旌。残民避虎当官道，甲第图麟列将营。骤雨来时白日黑，游云断处青天横。对此有怀如土梗，不堪孤剑匣中鸣。
山庄休沐怀郑桓居贞
作者：胡布
朝代：元
体裁：五言排律

微月出遥岭，南山生夕阴。石林通玉涧，风阁韵瑶琴。八表纵游目，四溟旷冲襟。方乖簪组累，忽怅别离深。慨旧缅遐想，披新迂远寻。雁分踰十岁，鸿末得孤吟。子恋蒙山隐，余怀颍水心。千金保樗栎，万古继徽音。因之固胶漆，何以贶璆琳。
山阴兴
作者：胡布
朝代：元
体裁：古风

西野皓积雪，故人清赏违。扁舟泛明月，聚首良可期。浩有握手志，而无觌面私。情深岂惮远，情尽返不疑。往复成吾趣，何必待渠知。晋人事脱略，风致画图宜。志士勖前脩，何言清旷为。
峨冠
作者：胡布
朝代：元
体裁：七言律诗

峨冠左袒白羊裘，时向烟霞混道流。勋业无情风过耳，神仙有分雪盈头。飘飘身世双龙剑，荡荡乾坤一月钩。携取枯桐弹别鹤，碧波如练楚江秋。
崇仁义渡
作者：胡布
朝代：元
体裁：七言律诗

水流南国渡皆同，不似崇仁有古风。渡口亭田思远业，官家父子济川功。蓬瀛脉络三山合，闽粤车书万里通。岂但口碑传盛事，恩波涵泳表无穷。
崔斯行应辟
作者：胡布
朝代：元
体裁：古风

伟士博陵彦，掞才焕天葩。山樊不可留，鹗荐登皇家。奎璧粲东府，亨衢际云霞。长行幼所学，展翮扶摇赊。孝敬素所闻，忠诚耿光华。班班翊泰运，佩玉何交加。柄用尽儒门，雍熙被幽遐。圣言遵往哲，佩服既登嘉。洗耳韶濩音，因之韵无涯。
巫山高
作者：胡布
朝代：元
体裁：古风

彷佛巫山高，云雨阳台曲。妖鬼惑襄王，夸辞耽宋玉。风高碧峦静，林远浮烟绿。月出秋冥冥，喧声夜猿续。
平圃歌
作者：胡布
朝代：元
体裁：古风

帝之平圃连昆丘，仁麟祥凤居其洲。尧廷来仪瑞圣世，鲁狩反悼非时游。先王揖让化成效，天人感格臻嘉猷。非时为祥乃为咎，不见哲人兴古忧。
庆寿堂诗
作者：胡布
朝代：元
体裁：古风

灵椿湛异卉，华屋仰垂眉。履仁敦孝友，积善保耆颐。鸠盘南极杖，玉赐偓佺枝。綵服八龙被，秋花五桂时。白光延素牖，繁翠结瑶芝。风生交玉佩，尘起拂兰衣。十年不去乱，百口幸无遗。生全处泰道，居安眷洪私。化理神尧治，山川箕颍违。讵忘瞻穆穆，于以乐怡怡。
庐山图
作者：胡布
朝代：元
体裁：七言律诗

路入匡庐望紫霄，云开红日射山椒。吃茶先到东林寺，送客不过虎溪桥。断岸水雷留宿艇，近村烟火候归樵。画图老眼成陈迹，拂拭苍松欲挂瓢。
庚金日大风不止偶志
作者：胡布
朝代：元
体裁：古风

大块鼓橐籥，浮休中震凌。轻扬重安静，群动纷相仍。曰余坐虚白，目视耳忘听。一室洽春融，渊光涵杳冥。太和体健顺，无我媾清宁。万岁非长生，得一天下贞。
延平
作者：胡布
朝代：元
体裁：七言律诗

延平神物久沦亡，玉匣铅刀耿夜光。自此东门无猎犬，悬知去国有屠羊。寰中日月驱流电，海上风云拥大荒。向子素来谙曲调，不胜闻笛感山阳。
张子玄画梅诗
作者：胡布
朝代：元
体裁：古风

清河之子铁石肠，寒玉为操冰为裳。湘帘风静小窗夜，月澹梨云飞梦长。梦中彷佛孤山下，西湖处士知我者。弱水茫茫玉笛寒，翠禽声起鞦韆架。碎冰和墨幻璚真，桃腮杏脸惭丰神。一片江南秋水白，天香乱扑罗浮春。有时半折胭脂颗，酒晕冲寒晚香破。有时斜抹缟衣笼，绝似黄昏澹烟涴。补之写手近代奇，清河独师王会稽。平生自得冰玉骨，脱略毫素回天机。闽南十九徵挥翰，万幅瑶花苍铁干。更须蓓蕾待和羹，千古图酸表雄观。
弱岁二首·其一
作者：胡布
朝代：元
体裁：古风

弱岁别乡曲，栖身戎马间。路难畏客子，心远穷河山。浩有帝王道，宏仁拯颓残。圆方乖枘凿，德恶各持端。回顾弛妄劳，采芝托商颜。葆光诚自得，仁泽已弥艰。
弱岁二首·其二
作者：胡布
朝代：元
体裁：古风

弱岁负烈气，澄清志天下。中途倦羁艰，未老心已化。追求昔所蕴，梗塞中自咤。世故莽苍凉，乖违奚足讶。安知贫贱士，于道未云寡。豁尔忘达观，前非觉长夜。浮休寄囊括，露泡迹野马。静者自虚明，悠悠乐閒暇。
归隐图
作者：胡布
朝代：元
体裁：五言排律

舟楫江湖远，云霞岛屿平。遥天兼水净，迟日带霜明。草泽人谁在，林泉计已成。问津逢季路，蹈海识田横。去敛千秋气，来矜万古情。风云徒入梦，屠钓不嫌名。望气知埋剑，临流想濯缨。明珠虽万斛，魁璧重连城。书得圯桥秘，门如谷口清。卧龙终一起，嘘洒为苍生。
徐坚医师诗
作者：胡布
朝代：元
体裁：古风

四叙异寒温，形体为大患。于情易感触，炽欲烦不散。炎帝品百草，躬尝工制煅。轩岐事砭法，疗理推秦缓。内外始分经，越人资果断。后来太素出，觇觌预昭焕。世微思邈明，经络曷通贯。尝闻上池水，一饮炯神观。不有起我人，疲癃殆过半。世家东海子，儒业励精悍。眷此及物私，灵枢肆披玩。天人洞至理，指落无留难。耻犹贤宋清，韩康避名诞。生生寰宇内，疡疣相揉烂。久待苏民瘼，颠连日滋蔓。尚资调护手，和畅洽吹万。拭目仁寿乡，熙熙保遐算。
得二兄消息书示乡人
作者：胡布
朝代：元
体裁：五言排律

弱弟知臣节，诸兄戴母慈。家犹邻战伐，国敢计安危。异俗衣冠旧，深恩将相知。青丝调白马，赤手窃潢池。力必先乌获，兵当后食其。五云封鸑鷟，一老应熊罴。上德精图治，仁师贵保遗。山河崇卫翼，日月望旌旗。天道回经纬，吾徒岂磷缁。百年忠孝愿，三复脊令诗。
得陈尧咨胡琏书知故交存殁怅然赋此
作者：胡布
朝代：元
体裁：七言绝句

三千里外书能到，五六年间事已非。今日徒将天下泪，倚天倾作万珠玑。
徵君·其一
作者：胡布
朝代：元
体裁：七言律诗

山林钟鼎两忘情，推分天和足养荣。胸宇同仁閒宰相，文章有道富书生。鹏抟一息周天运，龙卧千江得月明。试鼓无弦彭泽操，自然鸣鹤九皋声。
徵君·其二
作者：胡布
朝代：元
体裁：七言律诗

投分林泉遗世情，自膺天爵被身荣。伦侪岂但齐三士，气岸何如鲁两生。秋水襟期通汗漫，春风庭户蔼虚明。不嫌太古天然调，玄籥参差万籁声。
忧且吟
作者：胡布
朝代：元
体裁：古风

寸草爇火林可燃，尺铁凿石山为穿。快剑斫水徒劳割，利口诋聋何用言。人生所贵推时美，万语不矜一语喜。武乙何尤死暴雷，盗蹠端居保遐纪。卫鞅尝陈帝王道，直以霸术符君好。向使相容客舍人，讵知法令为强暴。明君素矜贾谊才，时将不偶反见灾。当其鲁钝保年寿，何物鵩鸟兴悲哀。黄河不异流清浊，一入大海胜杯勺。混混鱼龙奋头角，跳虾走蟹相参错。行者苦短论苦长，邪人邪正祥不祥。纵能鞭石填沧海，亦有愚公计太行。
忽然有喜作
作者：胡布
朝代：元
体裁：五言排律

国仰朝廷大，民瞻日月明。百年均德泽，万岁乐升平。期运弥天久，舆图倚地并。涓埃蜂虿毒，谬戾虎龙争。玉阙当宵旰，金瓯识姓名。民多屠伯虐，臣有智囊倾。贡楚包茅入，封齐锡爵荣。东宫严事育，北斗运玑衡。将帅承新泽，讴歌返旧京。小臣无以报，献赋颂河清。
怀仙曲
作者：胡布
朝代：元
体裁：古风

矫首寥天见黄鹤，云翎翩翩入青廓。金泉百沸涌丹砂，九灵老人烹紫霞。霓结旆旌星轸驾，逸虚之宫五光夜。待予鹄立玄黄中，一激清风洗天下。
怀八礼台架阁
作者：胡布
朝代：元
体裁：古风

我为狂驰子，负愧羁俯育。方念远家国，冻衣饥食粟。闽楚事偃蹇，河洛行局促。欲愿自青海，及留伤白屋。异土居大朔，浮名骇民俗。鄙人尚洁操，时议非同欲。拂拭爨下桐，温存髀里肉。子拔屠伯困，心远罗钳辱。即地由矛盾，合污避骋逐。握手九山云，快意十里目。葵藿类物性，功名固边幅。夙昔分忧愿，嘘呵济时祝。一转成蹭蹬，半生若颠覆。我留迹龚胜，子去追梅福。去留无异理，方顺犹风襮。窃效无君吊，岂拟尽途哭。悒悒我不如，望望子来速。万汇仰日月，群生韫金玉。肯惜匡世材，为拯登年毒。风云快雕鹗，式遂歌鸿鹄。
怀荆楚
作者：胡布
朝代：元
体裁：古风

南昌铁柱观，西坂铜陵桥。怀乡望似见，阻兵路竟遥。不孝疏亲问，负愧秩臣朝。顺襮犹方里，束带自垂腰。隋卿初贺雀，秦冠徒叹鸮。石媚愚将宝，玉祸泪成邀。文木知摧用，武弁敢云貂。虽怀铜柱援，终返玉关超。
思归引
作者：胡布
朝代：元
体裁：古风

春行倦长路，赫日逼隆暑。肃杀每伤神，严威雪交雨。怫郁念乡邑，刚风起郊墅。衣锦夜行游，将何辨文缕。非无逐日足，豺狼正旁午。欲假图南翼，䲭枭列行伍。俨俨五云表，玉阙开金户。天黑不见人，妖狐友虓虎。馋叉与恶嚼，遥目无逆睹。延颈望所思，龟山蔽东鲁。樊笼伤局促，缿筒嗟幽聚。皎如万玑珵，信美在异土。焚笼斩世网，驾云返吾宇。
怡云阁诗为夏簿焕赋
作者：胡布
朝代：元
体裁：七言律诗

白云城郭接茅檐，寄迹何妨吏隐兼。总向宅边栽五柳，还从画里觅陶潜。旧编翠竹裁长笛，新染红牙刺短签。且共区区眼前事，明时有道谅何淹。
怡敬堂诗
作者：胡布
朝代：元
体裁：古风

太伯耿高光，义以天下让。遗风及奕世，千古相尊尚。仁邑系名族，敬爱遂亲养。昆弟乐友于，高堂翕时享。一从事弓剑，彝伦久疏讲。何幸见延陵，文林蔚华奖。忠臣求孝子，雍穆洽乡党。拭目观化成，青云缅遐想。
恒山白龙潭寺题壁
作者：胡布
朝代：元
体裁：古风

行路苦烦隘，暮岁方奔走。来非梅福道，去耻鲁连后。遑遑几暇吊，汲汲奚能就。独事陟幽遐，披灵豁星斗。乾文回炳蔚，帝坐销尘垢。仁德允中兴，蜂虿随悬首。沈忧家国愿，藉力英雄手。心静足忘疲，道在形俱瘦。恢宏谅有素，葫芦矜含秀。岂是顾祭临，澄怀遣诗酒。寒泉心胆彻，漱石笙簧奏。白龙霖雨资，翠巘烟霞友。不为洗嚣顽，终当避天吼。
恻恻篇
作者：胡布
朝代：元
体裁：古风

问子何恻恻，杯水吞舟苦崩迫。仲尼一人在鲁国，刮眼刳精不之识。后世乃有秦始皇，操弧挟矢坐天堂。先王礼乐成灰烬，下愚黔首安可当。上古之世鸿荒民，中古熙和杂浇淳。仲尼遑遑来相吊，三月愁眉不得伸。何况万人掩坑穴，足一蹴踏燕赵裂。逸翮云横四海秋，大旗风扫六国血。鲁连耻帝东蹈海，李斯挟书西入秦。上蔡猎犬叹丞相，望夷鹿马惑国君。沛中刘生好隆准，乌合一举当九门。蹑足附耳策雄略，天张云卷登乾元。量能恢宏布大恩，子孙王业四百年。残嬴岂无万年计，大宝犹多一再传。
感兴·其一
作者：胡布
朝代：元
体裁：七言律诗

元包混沌俨胚胎，清浊才分化理开。一气曲成森万有，二仪中立具三才。修齐道拟前贤并，位育功由自已来。如此圣人能事毕，就中羲画见深培。
感兴·其二
作者：胡布
朝代：元
体裁：七言律诗

天位穹窿地势低，中间交媾育群黎。陶钧汗漫乾坤洽，吹万参差物我齐。四海涵濡杯勺水，九州埏埴弹丸泥。自从囊括成功用，一气循环表路蹊。
感怀·其一
作者：胡布
朝代：元
体裁：古风

晨兴驾言迈，劳心郁以忡。之子万里道，浮云无定踪。昔者谐心素，白首委终穷。风霜一失意，摇落归本丛。念我鶱飞人，青云翼冥鸿。忧端成望想，山水几千重。延颈企九门，悲啸激流风。翘思托箕颍，遗音冀我同。
感怀·其七
作者：胡布
朝代：元
体裁：古风

惟昔承嘉运，冀获展经纬。预聆贤达风，国士所伦拟。奇伟乃方荐，矫迹循高轨。挥霍临白刃，摧颓秋霜里。壮齿眷良图，英英挟雄气。鹪鹏方食洁，三河枭獍峙。临路拭浮埃，弯弓不可恃。白日颓西陆，悲风长夜起。周公入我梦，孔圣或讥理。贞藏多苦心，哀竟将谁俟。
感怀·其三
作者：胡布
朝代：元
体裁：古风

翼翼双黄鹄，千里一悲鸣。音冥岂不远，举翮周八纮。淫荡天下志，匪徒谬推称。白日无云翳，扬风扇太清。
感怀·其九
作者：胡布
朝代：元
体裁：古风

志士有同方，小人苟波扇。处晦非乖异，求仁蹈时蹇。黄帝焦心身，尧肌甚于腊。许子烦一瓢，天下不可易。硕鼠食我苗，饥牛尚负轭。荧荧双鸣雉，华采丽朝日。鹪鹩巢一枝，分愿得幽室。任已全天性，贤圣不踰阈。用舍一枢机，寡昧所由适。当世匪宏度，负愧谓夷逸。
感怀·其二
作者：胡布
朝代：元
体裁：古风

回飙振疏棂，明月当前除。罗帷自飘扬，梦寐谁与俱。同心负诚约，晤言义不渝。高高天路迥，繁阴泽不敷。逝景浩川流，枯荣递相须。驽骀非泛骛，自足践脩途。
感怀·其五
作者：胡布
朝代：元
体裁：古风

扰扰阛中阓，来往安所之。侧睹明君子，交臂艳夸毗。穷达委命分，所抱各携持。愿拂衣上尘，却君相惠施。拊剑顾颓阳，玉石同崦嵫。驽骏争驰骛，流眄重光辉。上蔡有东门，相对首阳基。举世公毁誉，岂能在一时。咄嗟同志士，涕泗不能挥。
感怀·其八
作者：胡布
朝代：元
体裁：古风

粲粲东园树，桃李相后先。秋霜草花落，彼美岂专妍。穷老见鄙弃，安能复少年。勉力策勋望，营营尚多愆。智谋无旋轨，千岁非偶然。夸父骨已朽，去日西山巅。荣贵苟可求，黔娄为不贤。
感怀·其六
作者：胡布
朝代：元
体裁：古风

羲和无停景，寸阴诚足恋。任道有天和，岂独遗迍贱。寥寥百世下，六籍所深眷。即理穷幽讨，探玄烛微远。天道固难知，人事多惩劝。剧否兆吉徵，忧端倘遐遣。
感怀·其十
作者：胡布
朝代：元
体裁：古风

劲弩常蹶张，步骤射天狼。天狼畏楛矢，足折心摧藏。多士每喧沸，焉能相中伤。世无英雄人，暴戾故有常。
感怀·其十一
作者：胡布
朝代：元
体裁：古风

良日登名山，驰辔夸壮图。卿云万里外，飘飖天壤俱。行子在冥漠，易轨信多途。顾念怀倾侧，内热自中敷。虎奋及龙骧，风云起须臾。烈剑不藏影，吞舟局江湖。置此临丘垤，兀兀蓬蒿居。广宇抗宏峙，比足于桑枢。流览勉夷旷，茫茫将焉如。长啸振寰区，冀此心胆舒。
感怀·其十七
作者：胡布
朝代：元
体裁：古风

游鲲运北溟，洪波充四裔。旸谷晨霞烂，日出百泉沸。神仙依天枨，宝玉间缥气。逍遥堪舆内，金石同茎脆。芒忽达遥问，既来不旋逝。局此尘沙体，嘐嘐诵仁义。我欲因风雨，一息九万里。放神周要眇，呼吸孰能制。独立玄冥中，清风激天地。
感怀·其十三
作者：胡布
朝代：元
体裁：古风

季叶事浮靡，多岐弥搆患。尧不剪茅茨，禹有旨酒叹。游术倾战国，中古法周汉。皇纲振威霸，王道此由乱。诡时侠烈出，矢已伟雄观。潜德登清嘉，千秋一辉焕。驱殄冀宏泰，歘兴春花灿。理势运衰荣，崇朝不终晏。晷度莫踰越，自古增愤惋。勿以奇龄迈，迢递岂乖串。
感怀·其十九
作者：胡布
朝代：元
体裁：古风

奇士局乡鄙，抗志周八极。叱咤奔流电，英风何烜赫。敝屣弃天下，侯王在挥斥。一说七十城，笑归双鸿璧。世殊万事异，天道忽复易。大言过夸逞，浪漫无规则。隘此樊笼里，伊轧相煎迫。理有浩蒙蹇，飞龙蔚时泽。安知来者恃，伟矣垂天翼。
感怀·其十二
作者：胡布
朝代：元
体裁：古风

崇冈非百尺，嵑嶭出天险。世路纷迂互，人心利刀剑。在贵富所资，处贱贫始卑。一朝异颜色，忠信反见疑。直在李骞期，三闾且乖违。昔者希嘉命，郁抑在今时。达理惧盈满，掩晦昭内机。良田曲蹊径，蒲稗远胜之。令名岂不美，冰炭所推移。直道无苟容，遗默天下溪。
感怀·其十五
作者：胡布
朝代：元
体裁：古风

鲍叔知我者，毁我三河傍。三河当途人，怵惕心内伤。盛德过情誉，委弃不见彰。樗栎保天年，摧折者柱梁。
感怀·其十八
作者：胡布
朝代：元
体裁：古风

班班衢路子，亹亹穷舌端。好恶屈信际，纵横逞私言。安知英雄人，超奇出天然。歘兴宾明主，理谅天下先。万化得本原，一夫无饥寒。进隆雍熙治，退不居其贤。岂事赘朱墨，掞思为世妍。
感怀·其十六
作者：胡布
朝代：元
体裁：古风

采药蓬莱山，斸地百馀尺。偓佺憩倒景，屑玉鍊璚液。挥手招松子，安期起射的。阊阖自天启，卿云烂五色。九仙驰鸾驭，俛仰蹑日月。足下隘寰区，临流啸空碧。纳气化腥腐，凝神于玄极。即我旧山川，披豁谅贞白。浮丘顾我笑，历示凡庸客。鱼目混夜光，纷纭抗孤特。何况天人异，势有云泥隔。永蹈无为外，玄化岂消息。
感怀·其十四
作者：胡布
朝代：元
体裁：古风

晨风鼓劲羽，翩翩翔邓林。樗栎不自贱，何意托嘉禽。所托非贞干，焉得慕高深。幽芳既已渥，怵惕实居心。垂声谢君子，荣险非所钦。
感怀·其四
作者：胡布
朝代：元
体裁：古风

尧高巢许节，揖以天下让。巢许亦何心，矫迹成高尚。超特发伦理，道矢岂终枉。至今高风人，天下不可强。
慧明二上人皆次鄙韵见赠二首仆复用韵成 其一 二首答之
作者：胡布
朝代：元
体裁：七言律诗

高僧语默道机新，每向迷涂示要津。总羡惠能通末著，那知迦叶得初真。丹山鸾凤依黄道，玉殿箫韶奉紫宸。直指倘蒙登野老，玲珑岩畔碧桃春。
慧明二上人皆次鄙韵见赠二首仆复用韵成·其二
作者：胡布
朝代：元
体裁：七言律诗

皎皎寥天璧月新，流光大地烛迷津。已堪息影观沤泡，不用当台觅镜真。道上纱笼腾石马，眼中金屑眯枫宸。荆州此日神交意，烂漫昙华劫外春。
戚戚篇
作者：胡布
朝代：元
体裁：古风

戚戚复戚戚，中心以忧惕。问君竟何为，端坐苦崩迫。昔在鸿荒世，区宇戴清淳。代降伪滋多，举世遂失真。象箸不足巧，玉杯器其常。蚩蚩为嚣嚣，混元随湮亡。我有无为治，清已式天下。四时运日月，寒暑相代谢。抗志希往古，有生矜季世。遂贵一我真，细民不外事。彬彬秩馀礼，私淑崇圣道。聪明生奸慝，教令使无好。代遗空言治，返故纯益乱。至人法天运，授德泯脩短。仲尼欲无言，庄周游逍遥。大道丕物化，卦理丕物要。沈忧非艰时，艰人为陈此。缄心亦遗谁，折衷柱下史。
戴孝子诗
作者：胡布
朝代：元
体裁：古风

纲常分内事，弥重者君亲。家国有不幸，炳焉忠孝人。如何百世下，德誉乃谆谆。励此枭獍徒，庶几薄俗敦。
所居·其一
作者：胡布
朝代：元
体裁：五言律诗

江静银河接，云销玉宇空。门当五柳曲，身在百花中。宝瑟红楼近，仙槎碧海通。自全樗栎质，不是傲英雄。
所居·其二
作者：胡布
朝代：元
体裁：五言律诗

逸志惟求静，栖身不寄哗。讴歌同野老，鼓吹听池蛙。云气连遥树，江光散落霞。无因树勋业，亦是托生涯。
把钓
作者：胡布
朝代：元
体裁：五言绝句

八十鼓刀翁，风云渭水逢。三千六百钓，一钓取齐封。
拟古·其一
作者：胡布
朝代：元
体裁：古风

北风吹行云，飘飖南飞翔。参辰何历历，招摇明月光。郁悒达长夜，沈吟忧内伤。行云不为霖，断绝我中肠。
拟古·其七
作者：胡布
朝代：元
体裁：古风

日暮凉风起，流云激曾阴。庭柯委绿叶，丛篁飘商音。志士惜寸晷，感时良苦心。盛年徒激烈，坐恐二毛侵。荣名与苟利，古来争至今。将子营世勋，宠辱念幽深。守道不封巳，艰难豁胸襟。君亮执宏度，龃龉岂婴忱。努力致经纶，毋以不克任。
拟古·其三
作者：胡布
朝代：元
体裁：古风

驱车出东门，挥涕临长河。徘徊理舟楫，远身寄风波。所遇非同心，人各尚偏颇。在贵矜苦辛，势屈理无讹。桃李有本性，松柏托山阿。谁能逃真情，轗轲乱天和。与君结厚爱，去日恒苦多。抱寂不同声，维怀谅匪他。松柏质灵寿，百岁欲如何。
拟古·其九
作者：胡布
朝代：元
体裁：古风

严风断枯草，去去何足道。飘零不自知，荣盛苦独好。故人日衰蹇，新人相照耀。贫老无依栖，黄金惜年少。北邙多丘垄，荒途荆棘蕃。子孙不之识，问是何人坟。生死有常理，岂能逃圣贤。但恨去日远，奄忽遂飙尘。
拟古·其二
作者：胡布
朝代：元
体裁：古风

徒步上太行，山深道里远。不念行者苦，但伤白日晚。溪谷多冰雪，虎狼卧荒陂。延颈望所思，迷惑失所之。感叹临中路，回顾盼平原。欲御泠然风，飞堕所思前。
拟古·其五
作者：胡布
朝代：元
体裁：古风

君子克终令，小人贵一义。邵生瓜田中，遗荣在锄理。昔者为人羡，今者固如此。进退当及时，毋贻富贵累。人生有得意，何用顾彫瘁。愿得早旋归，安命寄一世。毋为牵所思，忧患强蒙蔽。
拟古·其八
作者：胡布
朝代：元
体裁：古风

今日非昨日，慷慨负忧患。问子何所怀，聆子心欲言。闻有墨胎子，抗节首阳山。将丑天下士，臣周义无餐。君受虽淫昏，民人不干天。众人徒悠悠，时德以仇愆。大义炳日月，投躯任独难。斯人久已没，高风世凛然。我愿陟幽遐，登山越山颠。引领吊遗迹，返古冀昭宣。
拟古·其六
作者：胡布
朝代：元
体裁：古风

驽骀乏驾驭，委置亦在厩。履历寻常路，随意饱刍豆。良马食尽粟，花鞯被文绣。驰驱日千里，汗血亦已久。拙逸巧常劳，美薄见蠢厚。人生极外宠，而不眷内守。胡为宝金玉，照耀使倾覆。樗栎非良材，山林永年寿。
拟古·其十
作者：胡布
朝代：元
体裁：古风

戚戚何所怀，达人在大观。盛名为世宝，令德蔼辞言。生当以适意，既死委道存。陈力昧其常，何能自弃捐。绿草被春华，芬芳相鲜新。披拂临衢路，叶叶如可纫。伤彼蕙兰花，同生杂埃尘。荐馨岂独好，愿托清水浑。培植固有常，去草以除根。
拟古·其四
作者：胡布
朝代：元
体裁：古风

良时不再至，相见愁苦辛。执手临衢路，冉冉见行人。去者何草草，来者日缤纷。贫贱不自保，富贵易情亲。忍作胶投漆，已复海尘云。云泥各异势，邈若隔越秦。子岂羡管鲍，百年犹重陈。
拟当事君行
作者：胡布
朝代：元
体裁：古风

处贵不矜下，德由尊不及卑。此直难同彼枉，众楚咻一齐。美恶但闻誉讥，誉讥君见宜。一诚俟事万机朴忠信不欺。
拟得墙欲高行
作者：胡布
朝代：元
体裁：古风

乾大包物地无疆，海不择流源深长。广庭倚力柱梁一，丑百恶圆凿枘方。汉卿毁齿，楚臣蹈江，九重回明岂救亡。愿君如天宏，毕照拟日光。
拟明月何皎皎
作者：胡布
朝代：元
体裁：古风

明月何皎皎，列宿纵复横。延襟坐华轩，泫彼秋露零。矫首俯流景，浩啸激凄清。回瞻峄岳砺，左顾黄河萦。素心邈千古，悲歌雄剑鸣。何得同志士，指点向青冥。御风凌八表，欢笑极中京。永愿匪易惬，壮怀空自凭。
挹翠轩
作者：胡布
朝代：元
体裁：古风

丈室面箫峰，秋阴被层玉。禅馀拂几席，馀润生众绿。立公释庭彦，世谛豁心曲。业白不二门，幽寻契岩谷。长松沸天籁，高石写瑶瀑。一默湛众喧，跏趺寄贞独。饱闻臻上乘，领悟知止足。愿以甘露凉，下方洒炎毒。
挽李五松先生
作者：胡布
朝代：元
体裁：五言律诗

题里承高义，华旌惨礼魂。诗书遗传舍，宾友散龙门。仙李仁风远，灵椿世泽繁。唯馀五松树，挂剑表孤坟。
挽辛伯初
作者：胡布
朝代：元
体裁：五言律诗

哀哀辛处士，吾泪尽江东。里闬药缘在，朋侪交谊穷。时乖家有子，道屈世无功。安寝兵戈里，几人棺椁同。
挽黄先生
作者：胡布
朝代：元
体裁：五言律诗

壮节文声旧，危时隐德优。子贤方禄养，志大忽天游。司马书犹在，延陵剑不收。佳城将短些，勒石表贞丘。